
SANTRUMPOS

IATA – Tarptautinė oro transporto asociacija (International Air Transport Association);
JAV – Jungtinės Amerikos Valstijos;

USD – JAV doleriai;

EP – Europos Parlamentas;
ES – Europos Sąjunga;
ETS – Išmetamųjų teršalų leidimų prekybos sistema (Emissions Trading System);
AEA – Europos oro linijų asociacija (Association of European Airlines);
ARA – Amsterdamas–Roterdamas–Antverpenas;

FAA – Federalinė aviacijos administracija (Federal Aviation Administration);
ICAO – Tarptautinė civilinės aviacijos organizacija (International Civil Aviation Organization);

MSAKG – Maksimalus skrydžio atstumo kreiserinis greitis;
ISAKG – Ilgo skrydžio atstumo kreiserinis greitis;
MTOW – Maksimalus kilimo svoris (Maximum Take-Off Weight);

MLW – Maksimalus nusileidimo svoris (Maximum Landing Weight);

B727 – „Boeing 727“ tipo lėktuvas;
B737 – „Boeing 737“ tipo lėktuvas;

B747 – „Boeing 747“ tipo lėktuvas;
B757 – „Boeing 757“ tipo lėktuvas;

B767 – „Boeing 767“ tipo lėktuvas;
B777 – „Boeing 777“ tipo lėktuvas;

GPU – Antžeminė jėgainė (Ground Power Unit);
APU – Pagalbinė jėgainė (Auxiliary Power Unit).
Įvadas

Šiuo metu aviacijos verslas visame pasaulyje susiduria su didžiule problema – labai sparčiu tempu didėjančiomis aviacinių degalų kainomis. Kaip visi puikiai žinome, naftos kainos vos ne kiekvieną dieną pasiekia vis naujas rekordines aukštumas. 2007 metais naftos kainų vidurkis siekė apytiksliai 73 JAV dolerius už barelį, o 2008 metams yra prognozuojamas jau 129 JAV dolerių už barelį vidurkis. Brangstant naftai atitinkamai brangs ir naftos produktai, tarp jų ir aviaciniai degalai. Oro linijos jau dabar turi imtis veiksmų ir rasti būdų, kaip sumažinti aviacinių degalų sąnaudas.

Aviacijos versle, tiek visame pasaulyje, tiek ir Lietuvoje, šiuo metu yra labai didelė konkurencija tarp oro linijų, todėl bilietų kainos yra pasiekusios labai žemą lygį, atitinkamai jų pajamos yra ribotos, o pelnas daugeliu atvejų minimalus. Išlaidos aviaciniams degalams sudaro vis didesnę visų oro linijų išlaidų dalį, prognozuojama, kad 2008 metais, dėl aviacinių degalų brangimo, išlaidos aviaciniams degalams pasieks 38 % visų oro linijų išlaidų. Esant tokiai įtemptai situacijai, kainoms šoktelėjus į naujas rekordines aukštumas, nespėjusios į tai atitinkamai sureaguoti oro linijos patiria didelių nuostolių, o daugelis jų netgi yra priverstos nutraukti savo veiklą bei skelbti bankrotą.

Aviacinių degalų sąnaudų mažinimas yra labai svarbus ir aplikosaugos bei oro taršos mažinimo prasme. Šiuo metu vis dažniau kalbama, kad dėl žmogaus veiklos ir į atmosferą išmetamų teršalų vyksta klimato atšilimas. Jei šis procesas nebus sustabdytas, laukia tikrai liūdnos pasekmės. Ir nors dabartiniais skaičiavimais aviacijos įtaka klimato atšilimui yra tik 3 procentai, jau dabar reikia imtis ryžtingų veiksmų, nes oro transporto augimo tempai yra dideli.
Taigi atsiranda problema, kurią būtina spręsti: kaip sumažinti oro linijų sąnaudas aviaciniams degalams. Aviacinių degalų sąnaudų mažinimo Lietuvos oro linijose būdų apžvalga, jų veiksmingumo bei teikiamos naudos įvertinimas bei pasiūlymų formulavimas ir bus mano darbo tikslas. 

Darbe yra nagrinėjama dabartinė situacija aviacijos rinkoje pasaulyje ir Lietuvoje, kokios yra grėsmės ir galimybės, kokių priemonių bus imtasi, norint sumažinti dėl oro transporto atsirandančią oro taršą. Taip pat nagrinėjamos aviacinių degalų kainos pastaraisiais metais bei yra gilinamasi į jų sudarymo principus. Analitinėje dalyje taip pat yra aptariami, aprašomi ir nagrinėjami aviacinių degalų sąnaudų mažinimo būdai. Išskirčiau tokias pagrindines dalis:

· Aviacinių degalų sąnaudų mažinimas planuojant skrydžius.
· Aviacinių degalų sąnaudų mažinimas vykdant skrydžius.
· Aviacinių degalų sąnaudų mažinimas per techninę priežiūrą.
· Aviacinių degalų sąnaudų mažinimas sumontuojant lenktus antsparnius.

Eksperimentinėje dalyje atliekami konkretūs tyrimai pagal analitinėje dalyje išnagrinėtus  aviacinių degalų taupymo būdus. Tyrimo objektas yra Lietuvos oro linijos, o tikslas – aviacinių degalų sąnaudų mažinimas jose. Tiriamojoje dalyje yra keliami ir formuluojami konkretūs ir šiuo metu dėl spartaus aviacinių degalų kainų didėjimo aktualūs uždaviniai:

· Aviacinių degalų kainų analizė ir jų sąnaudų mažinimo tikslingumo finansinis įvertinimas.
· Potencialios finansinės naudos, kurią būtų galima gauti pasinaudojant pasirinktais aviacinių degalų sąnaudų mažinimo būdais, planuojant ir vykdant oro linijų skrydžius ir atliekant techninę priežiūrą įvertinimas.
· Papildomo aviacinių degalų kiekio gabenimo populiariausiais Lietuvos oro linijų maršrutais analizė bei tyrimas, kokiais maršrutais finansiškai naudinga gabenti papildomą aviacinių degalų kiekį šiuo momentu.
· Lenktų antsparnių sumontavimo galimybių tyrimas ir potencialiai gaunamos naudos dėl aviacinių degalų sąnaudų sumažinimo įvertinimas.

Apibendrinant atlikto darbo rezultatus galima teigti, kad net ir nedidelis procentinis aviacinių degalų sąnaudų sumažinimas yra ženklus Lietuvos oro linijoms finansine prasme. Dėl aviacinių degalų kainų skirtumų tarp oro uostų, papildomą degalų kiekį apsimoka gabenti populiariausiais Lietuvos oro linijų maršrutais, bet tik tada, jei kainų skirtumas tarp oro uostų yra ženklus, o atstumas nedidelis. Sumontavus lenktus antsparnius ženkliai sumažėja aviacinių degalų sąnaudos. Tai brangi investicija, kuri atsipirks sąlyginai greitai. Aviacinių degalų sąnaudų sumažinimas planuojant ir vykdant oro linijų skrydžius, ir atliekant techninę priežiūrą yra greitai ir dažniausiai nebrangiai įgyvendinamas. Darbo rezultatas taip pat yra suformuluota aviacinių degalų sąnaudų mažinimo oro linijose metodika bei pasiūlymai, pagrįsti eksperimentiniais skaičiavimais

1. TYRIMO OBJEKTAS IR PROBLEMOS APTARIMAS
1.1. Pasaulio aviacijos pramonės apžvalga

Kaip visi žinome, naftos, o tuo pačiu ir jos produktų kainos paskutiniais metais labai ženkliai padidėjo. Didėjant aviacinių degalų kainoms Lietuvos oro linijos, taip pat ir visa aviacijos pramonė susiduria su problema – kaip sumažinti su aviaciniais degalais susijusias išlaidas. Aviacijos pramonės išlaidų aviaciniams degalams didėjimas parodytas 1.1 lentelėje. 
1.1 lentelė. Aviacinių degalų kainų didėjimo įtaka aviacijos pramonės veiklos išlaidoms
	Metai
	Vidutinė naftos kaina, USD / bar
	Išlaidos aviaciniams degalams, mlrd USD per metus
	Dalis visų aviacijos pramonės išlaidų, %

	2003
	28,8
	44
	14

	2004
	38,3
	61
	16

	2005
	54,5
	90
	22

	2006
	65,1
	111
	26

	2007
	73
	136
	29

	2008*
	129
	206
	38


* Prognozė

Iš 1.1. lentelės matyti, kad lyginant 2003–2007 metus, išlaidos aviaciniams degalams padidėjo daugiau kaip 4,5 kartus ir ateityje prognozuojamas tolimesnis naftos bei jos produktų, įskaitant ir aviacinius degalus, brangimas.
2007 m. gruodžio 12 dienos Tarptautinės oro transporto asociacijos (IATA) ataskaitoje 2008 metais yra prognozuojamas aviacijos pramonės finansinis smukimas. Bendras pelnas sumažės iki 5 milijardų JAV dolerių (USD), palyginimui 2007 metais buvo uždirbta apie 5,6 milijardo dolerių.

Didelės aviacinių degalų kainos (vidutinis visų 2007 metų vidurkis ~73 JAV dolerių už barelį) buvo padengtos dideliu skrydžių skaičiaus didėjimu (keleivių srautas išaugo 5,9 %) ir dar didesniu pajamų didėjimu, sudariusiu 8,4 %. Tai pirmi metai nuo 2000 m., kai aviacijos pramonė buvo pelninga. Lyginant su 2001 m. su aviaciniais degalais nesusijusios išlaidos sumažėjo 16 %, darbo jėgos produktyvumas padidėjo 64 %, o išlaidos, susijusios su pardavimais ir rinkodara, sumažėjo 25 %. Vis dėlto bendras aviacijos pramonės pelningumas tesudaro 1,1 %. 

Išlaidos aviaciniams degalams vis didėja. Planuojama, kad iš viso per 2008 metus degalams bus išleista apytiksliai 206 milijardai JAV dolerių (prognozuojant, kad vidutinė naftos kaina bus apytiksliai 129 JAV doleriai už barelį). Lyginant su 2007 metais tai net 70 milijardų JAV dolerių daugiau, tad išlaidos aviaciniams degalams sudarys apie 38 % visų aviacijos pramonės išlaidų.

Dėl taip ženkliai brangusių aviacinių degalų, daugelis oro linijų, nespėjusių tinkamai sureaguoti, patyrė didelius nuostolius arba net buvo priverstos stabdyti savo veiklą. Vertėtų paminėti JAV atvejį, kai bankrutavo oro linijos „ATA“, „Aloha“ ir „Skybus“, o tai sudarė 1 % visos didžiulės JAV aviacijos pramonės, be to bankrutavusios oro linijos nebuvo naujokės „Aloha“ veikė 61 metus, o „ATA“ – 38 metus. Kitos oro linijos sugebėjo optimizuoti veiklą bei sumažinti išlaidas.

Išlaidų didėjimas yra pagrindinė priežastis atsirasti vadinamoms „pigių skrydžių“ oro linijoms, kurios taip stengiasi sumažinti savo veiklos išlaidas. Šios oro linijos atsisako daugelio, įprastoms oro linijoms būdingų, funkcijų ir viską daro mažiausiais kaštais:

· bilietus parduoda internetu arba telefonu, atsisakant bilietų pardavimo atstovybių ar bendradarbiavimo su kelionių agentūromis;
· keleivius skraidina į nuošalesnius oro uostus, kuriuose yra mažesni oro uostų infrastruktūros mokesčiai;
· apmokestina visas papildomas paslaugas: bagažo gabenimą, maistą keleiviams skrydžio metu ir t.t.);
· atsisako dalies atžeminių paslaugų, pvz.: lėktuvo saloną išvalo bei šiukšles išneša pačios skrydžio palydovės;
· bei kiti.

Tokios oro linijos gali keleiviams pasiūlyti mažiausias kainas ir, net ir sumažinusios keleivių aptarnavimo lygį iki maršrutinio mikroautobuso lygio, jos ,vis tiek, turi didelę paklausą ir per keleivių srautą susikuria nemažą pelną.

Įprastos oro linijos taip pat stengiasi sumažinti savo veiklos išlaidas ar gauti papildomų pajamų. Dažniausiai tai daroma per keleivių registruoto bagažo apmokestinimą. Tai yra naudinga dėl 2 pagrindinių dalykų:

1. surenkamos papildomos pajamos;
2. keleiviui dėl bagažo apmokestinimo atsisakius registruoto bagažo automatiškai sumažėja lėktuvo vežamas svoris, dėl to: sumažėja aviacinių degalų sunaudojimas, sumažėja lėktuvo variklių dėvėjimasis ir t.t.

Kitas reiškinys plintantis aviacijoje šiuo sunkiu metu yra oro linijų susijungimai. Keli tokie sėkmingi pavyzdžiai būtų „Swiss“ – „Lufthansa“ arba „KLM“ – „Air France“ susijungimai. Susijungus oro linijoms, nepaisanto to, kad sumažėja konkurencija kai kuriuose skrydžių maršrutuose, bei papildomai atsiranda galimybė optimizuoti:

· skrydžių maršrutus;

· lėktuvų parką;

· bilietų pardavimo atstovybių skaičių;

· darbuotojų skaičių.

Šiuo metu vis plačiau apie tai kalba ir daugiau oro linijų: vis labiau į skolas klimpstanti „Alitalia“ derasi su „Air France/KLM“ grupe, apie susijungimą taip pat paskelbė ir dvi didžiulės JAV oro linijos „Delta“ ir „Northwest“, nuo jų stengiasi neatsilikti ir apie jungimosi planus svarsto dar dvi JAV oro linijos „US Airways“ ir „United Airlines“.

1.2. Taršos mažinimas ribojant oro linijų CO2 išmetimą Europos Sąjungoje
Dėl atpigusių skrydžių ir didėjančių į tolimus kraštus skrendančių poilsiautojų ir verslininkų srautų didėja ne tik skraidančių lėktuvų skaičius, bet ir jų išmetamų šiltnamio dujų kiekis. Jų jau išmetama dvigubai daugiau, nei 1990-aisiais. EP Aplinkosaugos komiteto nuomone, nuo 2010 m. oro transporto sektorius turėtų būti įtrauktas į prekybos CO2 išmetimo leidimais sistemą.

Jei esate transatlantinio skrydžio keleivis, jūsų kelionė į vieną pusę išskiria tiek CO2, kiek jo į atmosferą būtų vidutiniškai išmesta metus šildant jūsų šeimos būstą. Kelionės lėktuvu yra neekologiškiausios – pagal vienam keleiviui išmetamo anglies dvideginio kiekį jos lenkia net keliones automobiliu. Vidutiniškai keliaujančiajam oro transportu tenka 191 g CO2/km, traukiniu – 47 g/km, o autobusu – 31 g/km.

Didėjančios aviacijos sektoriaus emisijos visiškai neatitinka Kioto protokolo tikslų. CO2 išmetimas ES sparčiausiai didėja būtent aviacijos sektoriuje: nesiėmus priemonių iki 2020 m. jis padvigubės. 
Europos Komisija siūlo išeitį: ES išmetamųjų teršalų leidimų prekybos sistemą (ETS) aviacijos sektoriui. Į ją iki 2012 m. siūloma įtraukti visus skrydžius, prasidedančius ar pasibaigiančius ES teritorijoje. Sistema veiktų kaip ir dabartinė energetikai ir pramonei taikoma schema, apimanti apie pusę visoje ES „sukuriamo“ anglies dvideginio. Sumažinusios CO2 išmetimą ir neišnaudojusios kvotų oro linijos galės jas parduoti, o tos, kurioms jų nepakaks – jas pirkti.
Remiantis 2005 m. pradėjusia veikti ETS sistema, Europos įmonės gali prekiauti CO2 kvotomis, kurios išdalijamos pagal nacionalinius leidimų paskirstymo planus. Anglies dvideginio išmetimo kainos laisvai svyruoja biržose – pradinė tonos kaina siekė septynis eurus. Šiandien kasdien prekiaujama apie 1,5 mln. tonų. Ši sistema nėra taikoma oro, vandens ir kelių transportui.

Nepaisant kritikos dėl prastai parengto pirminio plano, prekyba taršos leidimais yra svarbiausias ES klimato kaitos švelninimo įrankis. Priešingai nei dabartinė sistema, aviacijos sektoriui CO2 kvotos bus skiriamos ne pagal ES valstybes, bet remiantis bendru harmonizuotu europiniu modeliu.
Europos Parlamentas aviacijos sektorių įtraukti į prekybą taršos leidimais siūlė nekartą. Europos Komisija siūlo nuo 2011 m. šią sistemą taikyti skrydžiams ES viduje, o nuo 2012 m. – visiems tarptautiniams skrydžiams iš ES šalių oro uostų ir į juos. Dalis leidimų būtų nemokami, papildomi kiekiai būtų parduodami aukcionuose.

Tuo tarpu EP Aplinkosaugos komitetas norėtų, jog schema apimtų visus su ES susijusius skrydžius jau nuo 2010 m. Būtų pakankamai sunku paaiškinti, kodėl skrydis iš Jungtinės Karalystės į Maroką turėtų patekti į prekybą kvotomis, o skrydis į Kanarų salas – nepatekti. Komitetas taip pat siūlo griežčiau riboti CO2 išmetimą, 25 proc. sumažinant dabartinį aviacijos emisijų vidurkį. 
Europos oro linijų asociacija (AEA) teigia iš principo pritarianti prekybos taršos leidimais koncepcijai, tačiau apkaltino ES keliant per didelius reikalavimus savo vežėjams ir neskatinant likusio pasaulio sekti iš paskos. Pasak asociacijos, EP Aplinkosaugos komiteto siūlymai Europos aviacijos pramonei per ateinantį dešimtmetį atsieitų 160 mlrd. eurų.
Manoma, jog lėktuvų išmetamą CO2 įtraukus į ES išmetamųjų teršalų leidimų prekybos sistemą, net jei visos išlaidos būtų perkeltos ant keleivių pečių, europinis skrydis į abi puses tepabrangtų nuo 1,8 iki 9 eurų. Bilietų į tolimuosius skrydžius kainos padidėtų daugiau. Bet kuriuo atveju, tai nė iš tolo neprilygtų pastarojo laikotarpio naftos kainų šuolių įtakos skrydžių kainoms.
Didžiausius debatus kelia Aplinkosaugos komiteto siūlymas ketvirtadaliu sumažinti aviacijos išskiriamą CO2 kiekį. Šis uždavinys būtų siektinas iš aplinkosaugos pozicijų, tačiau nėra techniškai įmanomas bei galėtų neigiamai paveikti europinių oro linijų konkurencingumą.
Į ES šiltnamio efektą sukeliančių dujų išmetimo leidimų prekybos sistemą įtraukti aviaciją yra ekonomiškiausias ir veiksmingiausias būdas kontroliuoti lėktuvų išmetamų teršalų kiekį.

Komisijos pasiūlyme oro linijoms numatyta leisti prekiauti metiniais CO2 išmetimo leidimais. Kiekvienų metų pabaigoje priklausomai nuo išmetamo CO2 tonų skaičiaus oro vežėjai turi keistis atitinkamu leidimų skaičiumi. Numatoma, jog bendras leidimų limitas oro linijoms bus nustatomas pagal vidutinį 2004–2006 m. išmetalų kiekį (CO2 tonomis).

Nuo 2011 m. pasiūlymas taikomas skrydžiams ES valstybėse, o nuo 2012 m. – visiems tarptautiniams skrydžiams iš ES šalių oro uostų ir į juos. Oro linijų bendrovės išmetamųjų teršalų kiekį gali mažinti įvairiai, pavyzdžiui, investuoti į veiksmingesnius lėktuvus bei variklius ir optimizuoti veiklą.

Šiuo metu pasaulyje aviacija yra atsakinga už 2 % visų išmetamų CO2 dujų. Imant tik transporto sektorių, aviacijos dalis yra 12 %, palyginimui kelių transportas sudaro net 74 %.
1.3. Lietuvos oro linijos

Lietuvos oro linijos veikia tarptautinėje aviacijos rinkoje ir nedaug kuo skiriasi nuo kitų valstybių oro linijų, nes tiek Lietuvos (pvz. „flyLAL – Lithuanian Airlines“) tiek užsienio (pvz. „Airbaltic“) oro linijos, liberalizavus aviacijos rinką Europos Sąjungoje, gali būti registruotuos ir vykdyti skrydžius iš/į bet kurio/į Europos oro uosto/ą. Tad apibendrinant skirtumas tik tas, kad jos turi savo centrines veiklos būstines Lietuvos Respublikoje.
Lietuvos aviacijos pramonė, nepaisant kasmet ženkliai brangstančios naftos ir jos produktų, plečiasi ir skrydžių skaičius didėja. Kilusių ir nusileidusių visuose Lietuvos Respublikos oro uostuose lėktuvų skaičių galima pamatyti 1.1 paveiksle.

1.1 pav. Skrydžių skaičiaus didėjimas Lietuvoje 2000–2007 metais
Tačiau vien skrydžių skaičius neparodo aviacijos rinkos plėtros, iš 1.2 paveikslo matome, kad labai svarbu yra įvertinti oro transportu keliaujančių keleivių skaičių, nes, kaip matyti palyginus šiuos du paveikslus, keleivių skaičius didėja greičiau. Toks skirtingas šių skaičių didėjimas sudarė dėl 2 pagrindinių priežasčių:

1. lėktuvo tipo įtaka. Pvz.: „SAAB 2000“ tipo lėktuvas gali gabenti iki 50 keleivių, o didesnis „Boeing 737“ tipo lėktuvas jau gali gabenti ir iki 150 keleivių;
2. lėktuvo krėslų užimtumo, t.y. kiekvienu skrydžiu gabenamų keleivių skaičius gali skirtis.

Išvada: keleivių skaičius didėja greičiau nei skrydžių skaičius, nes skraido vis didesni ir pilnesni lėktuvai.

1.2 pav. Keleivių, keliaujančių oro transportu, skaičiaus didėjimas Lietuvoje 2000–2007 m.
Nors šiuo metu matomas keleivių, keliaujančių oro transportu Lietuvoje, skaičiaus didėjimas ir tai yra išties palankus metas plėtrai, tačiau svarbu nepamiršti, kad aviacinių degalų kainos visame pasaulyje yra labai panašios ir visos oro linijos, įskaitant ir Lietuvos oro linijas, turi tą pačią problemą, kad net apytiksliai 38 % visų sąnaudų tenka aviaciniams degalams.

Remiantis anksčiau išvardintu, darau prielaidą, kad norint sėkmingai veikti aviacijos rinkoje bei plėsti savo veiklą, Lietuvos oro linijoms yra labai svarbu yra išspręsti problemą kaip optimizuoti veiklą bei sumažinti veiklos sąnaudas. Savo darbe nagrinėsiu vienos didžiausių procentiškai veiklos sąnaudų dedamųjų – sąnaudų aviaciniams degalams mažinimą Lietuvos oro linijose.
2. ANALITINĖ-METODINĖ DALIS

2.1. Degalų kainos

Pagrindinis aviacinių degalų tiekėjas Lietuvos rinkoje yra AB “Mažeikių nafta“, tai dominuojančią padėtį rinkoje užimanti kompanija, tad panagrinėsiu kaip sudaroma jos kainodara. Esminiai dalykai, kuriuos reikia atsiminti:

· „Mažeikių nafta” naftą perka ir produktus parduoda pagal pasaulines kainas;
· „Mažeikių naftos” produktų pardavimo kainos niekaip nesusijusios nei su perkamos naftos kaina, nei su veiklos išlaidomis. Jos priklauso nuo pasaulinių naftos produktų kainų.

Niekas šiandien negali tiksliai pasakyti, kokios pasaulinės kainos bus po pusės metų. Jei kas galėtų tiksliai numatyti kainų kitimus, būtų turtingiausias žmogus pasaulyje.

Visose pasaulio šalyse vartojami naftos produktai, kurių kaina nuolat svyruoja. Kadangi didžiausi naftos kiekiai yra išgaunami 12–14 valstybių (Saudo Arabija, Rusija, Venesuela, Irakas, Iranas, Norvegija ir kitose), bet kokie neramumai šiose šalyse stipriai įtakoja naftos ir naftos produktų kainas visame pasaulyje. Naftos išgavimo pokyčiai, naftos perdirbimo gamyklų apkrovimas, naftos produktų paklausa tiek didžiausiose (JAV, Kinijos, ES), tiek mažiausiose rinkose – tai yra faktoriai, kurie formuoja bendras kainų tendencijas.

Daugelis mūsų išgirdę paaiškinimus, kad naftos produktų kainos Lietuvoje kyla dėl atšalusio oro ir padidėjusios krosnių kuro paklausos Kinijoje, stipriai nustembame: kaip paklausos pokyčiai šiose rinkose gali įtakoti mus? Mes juk gyvename Lietuvoje...

Atsakymas labai paprastas: mes gyvename pasaulinės globalizacijos amžiuje, kai visos prekės gali laisvai judėti iš vienos valstybės ar kontinento į kitą. Esant naftos produktų stygiui vienoje valstybėje, jos viduje naftos produktų kainos kyla ir atsiranda poreikis naftos produktus importuoti iš kitur. Kadangi naftos perdirbimo pajėgumų pasaulyje trūksta, šis naftos produktų paklausos pakilimas negali būti lengvai patenkintas paprastai perdirbus papildomus naftos kiekius – šis papildomas naftos produktų kiekis turi būti eksportuotas iš rinkos, kurioje paklausa neviršija pasiūlos. Eksportavus naftos produktų šalyje –eksportuotojoje gali būti pažeistas naftos produktų pasiūlos ir paklausos balansas. Kainos pradeda kilti tiek naftos produktus eksportuojančiose, tiek importuojančiose valstybėse. Todėl galima teigti, kad pasaulyje kainos svyruoja pagal susisiekiančių indų principą.

Didmeninė aviacinių degalų kaina yra sudaroma taip: praėjusio mėnesio prekybos dienų aukščiausių aviacinių degalų kainų Roterdame vidurkis (dar vadinamas „Platts“) + gamintojo marža (aviacijos pramonei taikomos PVM ir akcizų lengvatos). Derėtų priminti, kad naftos ir naftos produktų verslo valiuta yra JAV doleris, todėl nustačius praėjusio mėnesio darbo dienų aukščiausių degalų kainų vidurkį, kainos perskaičiuojamos į Lietuvos litus (LTL). Šių valiutų kursų svyravimas taip pat turi įtakos aviacinių degalų pardavimo kainoms Lietuvoje.

Visoje Europoje naftos produktus visi gamintojai ir didmenininkai pardavinėja atsižvelgdami į pasaulinių kainų kitimus. Todėl jokie importuotojai stebuklingai sumažinti kainų Lietuvoje negali.

„Platts“ – tai vienos iš pirmaujančių naftos ir jos produktų verslo informacinių tarnybų pavadinimas, kilęs nuo įmonės įkūrėjo Warren Platt pavardės. Jis dar 1909 m. pradėjo publikuoti savo pirmąjį mėnesinį žurnalą „National Petroleum News“. Verslas plėtėsi, Warren Platt pradėjo publikuoti savaitinius leidinius, kuriuose pateikė rinkos naujienas bei kainas, tuo pritraukdamas vis daugiau skaitytojų, kurie buvo glaudžiai susiję su naftos gavyba ir perdirbimu.

1928 m. trys naftos verslo gigantai „Standard Oil”, „Royal Dutch Shell” bei „Anglo-Persian Oil” (dabar „British Petroleum”) pasirašė tarpusavio susitarimą, kuriuo susitarė, kad naftos kaina JAV pakrantės uostuose yra nustatoma remiantis „Platts“ publikuojamomis kainomis. Prie šių naftos gigantų laikui bėgant prisijungė dar 18 naftos kompanijų, net TSRS neformaliai sutiko su tokiu naftos kainų nustatymu. Dabar šis kainų nustatymo mechanizmas yra gana skaidrus ir jį naudoja didžioji dauguma šio energetikos sektoriaus įmonių.

„Platts“, ARA ir „Mažeikių nafta”. Neretai galime išgirsti, kad “Mažeikių nafta” savo didmenines kainas nustato pagal kainų lygį Roterdame. Iš tiesų kalbama apie sąvoką ARA, apibūdinančią tris Europos uostus: Amsterdamą, Roterdamą ir Antverpeną. Juose perkraunami didžiausi naftos produktų kiekiai. Jau daugelį metų Europoje dirbančios naftos perdirbimo įmonės nustato savo kainas pagal esančias šiuose trijuose uostuose (šias kainas ir skelbia agentūra „Platts“).

2.1 pav. Aviacinių degalų kainų svyravimas nuo 2004 metų pabaigos iki 2008 metų pradžios
Kita aviacinių degalų kainos dedamoji yra pardavėjo fiksuotas priedas prie nustatytos „Platts“ reikšmės. Fiksuotas pardavėjo priedas gali padengti aviacinių degalų transportavimo, saugojimo išlaidas, bei tam tikra dalimi lemia pardavėjo pelną.

Taigi reziumuojant naftos produktų pardavėjas Lietuvoje aviacinių degalų kainas nustato pagal formulę:

čia Km – einamojo mėnesio degalų kaina už vieną metrinę toną; Pm-1 – prieš einamąjį mėnesį buvusio mėnesio kiekvienos dienos skelbiamų didžiausių aviacinių degalų kainų reikšmių, nurodytų leidinyje „Platts“ skirsnyje ARA, aritmetinis vidurkis; Δ – pardavėjo fiksuotas priedas.

2.2. Skrydžių planavimas
Nusileidimo svorio sumažinimas. Lėktuvo nusileidimo svorį sumažinus 1 %, viso skrydžio aviacinių degalų sąnaudos atitinkamai sumažės nuo 0,75 % iki 1 %. Leidimosi svorį sudaro: lėktuvo svoris be degalų (tuščias lėktuvas + komercinė apkrova) + privalomas aviacinių degalų rezervas + papildomi nereikalingi aviaciniai degalai.

Sumažinus lėktuvo svorį be degalų, sumažėja ir nusileidimo svoris. Tad, jeigu lėktuvo svorį be degalų sumažiname 500 kilogramų, tuomet skrydžio degalų sąnaudos atitinkamam lėktuvo tipui sumažės tam tikra procentine dalimi, kurios dydis parodytas 2.1 lentelėje.

2.1 lentelė. Aviacinių degalų sanaudų sumažėjimas procentais, nusileidimo svorį sumažinus 500 kg

	Lėktuvo tipas
	B727
	B737
	B747
	B757
	B767
	B777

	Sąnaudų sumažėjimas, %
	1,0
	0,7
	0,2
	0,55
	0,3
	0,2


Tuščio lėktuvo svorio mažinimas yra įmanomas pašalinant nereikalingas papildomas priemones, esančias lėktuve:

· keleivių aptarnavimo įranga;
· keleivių užėmimo kelionės metu įranga;

· tušti krovinių ar bagažo konteineriai arba jų pakeitimas lengvesniais iš aliuminio ar anglies pluošto;
· nenaudojama nenumatytiems atvejams skirta gelbėjimosi įranga. Taip pat reikėtų įvertinti šios įrangos svorį, galbūt galima rasti lengvesnių atitikmenų;
· papildomos vandens atsargos, nebūtina visuomet pripildyti pilnos lėktuvo geriamo vandens sistemos, o geriau pasirinkti kiekį, atitinkantį skrydžio reikalavimus.
Pašalinus perteklinius aviacinius degalus taip pat gali būti sumažinamas lėktuvo nusileidimo svoris. Aviacinių degalų rezervas visuomet turi būti pakankamas, kad būtų užtikrinta skrydžių sauga ir atitikti skrydžių kontrolės reikalavimai. Papildomi rezervai prideda papildomo svorio, o lėktuvas atitinkamai sudegina daugiau degalų tam, kad galėtų gabenti tą papildomą svorį. Aviacinių degalų rezervo dydis priklauso nuo:

· skrydžių kontrolės reikalavimų;

· atsarginių oro uostų pasirinkimo;

· reiso nukreipimo panaudojimo;

· oro linijų politikos aviacinių degalų rezervų atžvilgiu;

· papildomo aviacinių degalų kiekio, pilamo savo nuožiūra.

Skrydžių kontrolės reikalavimai priklauso nuo to, pagal kieno reikalavimus vykdomas skrydis: ar tai tarptautinis skrydis, ar skrydis, vykdomas pagal FAA, ICAO ar kokias nors kitas taisykles?
Kadangi FAA taisyklės galioja JAV, plačiau jų nenagrinėsiu. 

Plačiau panagrinėsiu ICAO taisykles, kurių privalu laikytis Lietuvos oro linijoms. Principinė schema pateikiama 2.2 paveiksle.

2.2 pav. Principinė ICAO taisyklėmis reglamentuoto aviacinių degalų rezervo sudėties schema
Skrydžiui reikalingas aviacinių degalų kiekis yra toks, kurio užtektų nuskristi iki paskirties oro uosto, žemėti iki nusileidimo aukščio, tačiau galutinai nenusileidžiant ir vėl pakilti. Papildomas privalomas aviacinių degalų rezervas susideda iš 3 pagrindinių dalių:

A) papildomas aviacinių degalų rezervas, reikalingas skrydžiui iki atsarginio oro uosto, nurodyto to reiso skrydžio plane;
B) papildomai pridedamas aviacinių degalų rezervas, reikalingas 30 min. sklęsti virš atsarginio oro uosto 450 metrų aukštyje esant standartinėms to oro uosto oro sąlygoms. O po sklendimo žemėti ir galutinai nusileisti;
C) dar papildomai turėti aviacinių degalų atsargą, pakankamą atsverti padidėjusį degalų sunaudojimą dėl atsiradusių nenumatytų aplinkybių. Galimas nenumatytas aplinkybes ir aviacinių degalų kiekį, reikalingą toms aplinkybėms atsverti, numato pačios oro linijos, bet tas kiekis turi atitikti valstybės, kurioje veikia oro linijos, reikalavimus. Tai būtų nuo 3 % iki 6 % papildomų aviacinių degalų nuo degalų kiekio, reikalingo skrydžiui atlikti.

Atsarginis oro uostas pasirenkamas atsižvelgiant į kelis svarbiausius punktus: atstumas iki to oro uosto, oro linijoms aptarnauti sukurta infrastruktūra tame oro uoste, kilimo/nusileidimo tako parametrai (ilgis, plotis) ir tako danga, oro uosto darbo valandos ir turimas apšvietimas tamsiu paros metu, turima priešgaisrinė ir gelbėjimo įranga, oro uoste numatomos oro sąlygos.

Skrydžio metu rekomenduojama pasirinkti žemiausią sparno skydelių lygį, kad būtų geriausiai pasiekiami lėktuvo pakilimo parametrai ir dėl to: sumažėja oro pasipriešinimas, lėktuvas geriau atlieka kilimo funkciją bei praleidžia mažiau laiko nedideliame aukštyje, todėl atitinkamai sunaudoja mažiau degalų.

Lėktuvo greičio pasirinkimas. Išskiriami du greičiai:

· Maksimalaus skrydžio atstumo kreiserinis greitis (MSAKG) – tai greitis, kuriuo skrendant galima nuskristi ilgiausią atstumą su tam tikru degalų kiekiu, esant tam tikram lėktuvo svoriui.
· Ilgo skrydžio atstumo kreiserinis greitis (ISAKG) – tai didesnis už maksimalaus skrydžio atstumo kreiserinį greitį greitis, kuriam esant aviacinių degalų sąnaudos padidėja 1 %.

2.3 pav. MSAKG ir ISAKG parametrų grafinis palyginimas

Skrendant ilgo skrydžio atstumo kreiseriniu greičiu aviacinių degalų sąnaudos padidėja tik 1 %, lyginant su maksimalaus skrydžio atstumo kreiseriniu greičiu, tačiau greičių skirtumas yra pakankamai ženklus. Tuo pačiu ilgo skrydžio atstumo kreiserinis greitis padina greičio stabilumą ir minimizuoja greičio reguliavimo poreikį.
Pasirinkus greitį, didesnį už ISAKG, ženkliai išauga aviacinių degalų sąnaudos, bet, deja, greičio padidėjimas nėra toks ženklus, tai galima pamatyti 2.4 paveiksle esančiose diagramose.

2.4 pav. Aviacinių degalų sąnaudų ir sutaupomo laiko palyginimas skrendant greičiu, didesniu už MSAKG

Planuojant, kokiu greičiu skristi, kiekvieną kartą reikia įvertinti, kas kainuoja daugiau: lėktuvo laikas, praleistas ore skrendant lėčiau, ar papildomai sunaudoti aviaciniai degalai skrendant didesniu už ekonomiškiausią greičiu. Siekiant tai sužinoti galime pasinaudoti formule:

čia Ik – kainos indeksas; Kt – laiko kaina; USD/h; Kd – degalų kaina, USD/kg.
Maršruto parinkimas. Visuomet patartina rinktis trumpiausią atstumą tarp dviejų taškų žemės rutulio atžvilgiu, tačiau reikia atkreipti dėmesį ir į tai, kad apskaičiavus vyraujančių vėjų įtaką, tai gali būti ne pats trumpiausias kelias laiko ir aviacinių degalų sąnaudų atžvilgiu. Tiesiausio maršruto pasirinkimui taip pat įtakos gali turėti:

· uždarytos oro erdvės, pavojingos oro erdvės ir pan., kurių negalima kirsti kariniais, politiniais ar saugumo sumetimais;

· oro koridorių užimtumas dėl labai intesyvaus oro eismo;

· perskridimo mokesčių dydžių skirtumai skrendant virš tam tikrų valstybių, gali tiesiausią maršrutą padaryti brangesnį. Perskridimo mokesčių sulyginimas leistų oro linijoms rinktis tiesiausius atstumus ir taip padėtų sumažinti degalų sąnaudas 2,3 procentais.
Papildomų aviacinių degalų gabenimas. Aviacinių degalų gabenimas yra praktika, kai įsipilama ir skraidinama daugiau aviacinių degalų nei jų realiai reikia skrydžiui įvykdyti. Taip yra daroma dažniausiai todėl, kad norima sumažinti pilamų kitam skydžiui (ar skrydžiams) aviacinių degalų kiekį paskirties oro uoste.
Du aviacinių degalų pylimo pavyzdžiai pateikti 2.5 paveiksle: 1 stulpelis rodo aviacinių degalų kiekį, piltą išvykimo oro uoste, 2 – aviacinių degalų kiekį, piltą paskirties oro uoste atgaliniam skrydžiui, o 3 stulpelyje parodytas pavyzdys, kai visi abiems skrydžiams, pirmyn ir atgal, skirti aviaciniai degalai yra pilami išvykimo oro uoste, todėl dėl didesnio lėktuvo svorio yra sunaudojamas papildomas degalų kiekis.

2.5 pav. Papildomų aviacinių degalų gabenimas
Didesnis nei reikalingas skrydžiui iki paskirties oro uosto įvykdyti aviacinių degalų kiekis dažniausiai gabenamas dėl šių pagrindinių priežasčių:

· norint sutrumpinti lėktuvo priežiūros laiką paskirties oro uoste;

· nesant galimybių gauti aviacinių degalų paskirties oro uoste;

· esant nepatikimoms aviacinių degalų įpylimo procedūroms paskirties oro uoste;

· kilus abejonių dėl siūlomų aviacinių degalų kokybės ar tipo paskirties oro uoste;

· aviacinių degalų kainų skirtumų tarp išvykimo ir paskirties oro uostų. 

Visgi galimybė sumažinti išlaidas aviaciniams degalams, esant ženkliam kainų skirtumui, yra dažniausia priežastis papildomų aviacinių degalų gabenimui.

Kainos skirtumu galima pasinaudoti, kai kaina išvykimo oro uoste yra gerokai mažesnė nei aviacinių degalų kaina paskirties oro uoste, tuomet galima įsipilti papildomą aviacinių degalų kiekį išvykimo oro uoste ir taip sumažinti bendras skrydžio išlaidas aviaciniams degalams. Žinoma, tuo atveju, kai yra gabenamas papildomas aviacinių degalų kiekis, lėktuvas sunaudoja daugiau degalų, būtent tam, papildomai gabenamų aviacinių degalų, svoriui perskraidinti. Šie papildomai sunaudoti aviaciniai degalai turi visada būti įtraukti į kainos skirtumo tarp oro uostų apskaičiavimą. Tam, kad visa tai būtų ekonomiškai naudinga, kainos skirtumas tarp išvykimo ir paskirties oro uostų turi būti pakankamai didelis, kad padengtų išlaidas, susidarančias naudojant daugiau degalų, didesnio aviacinių degalų kiekio gabenimui.

Gabenamas papildomas aviacinių degalų kiekis gali būti ribojamas dėl:

· nustatyto maksimalaus lėktuvo kilimo svorio (MTOW);

· apriboto MTOW;

· nustatyto maksimalaus nusileidimo svorio (MLW);

· apriboto MLW;

· lėktuvo maksimalios degalų bakų talpos.

Minėti parametrai visuomet turi būti patikrinami prieš pradedant pilti papildomą degalų kiekį gabenimui.

Patidėjus MTOW atitinkamai turi būti padidinamas ir lėktuvo pakilimo greitis, dėl to varikliams tenka didesnės apkrovos pakilimo metu. Atitinkamai atsiranda problemų ir leidžiantis, ypač jei papildomas aviacinių degalų kiekis buvo parinktas per didelis ir lėktuvas turi leistis su gerokai per dideliu pertekliniu svoriu.

Nereikėtų pamiršti ir to, kad dėl išvardintų priežasčių padidėja įvairių įrenginių techninės priežiūros kaštai, o būtent: variklių, reversinių mechanizmų, ratų, padangų, stabdžių. Šias išlaidas sunku paskaičiuoti vertinant papildomų aviacinių degalų gabenimo galimybes, bet į jas taip pat turi būti atsižvelgiama.

Papildomų aviacinių degalų gabenimo sąnaudų paskaičiavimas gali skirtis kiekvienose oro linijose ir būti sąlyginai paprastas arba sąlyginai sudėtingas. Sudėtingumas priklauso nuo kiekvienos oro linijos veiklos ypatybių (pvz. jei sprendimą, ar gabenti daugiau degalų ar ne, prieš pilant aviacinius degalus į lėktuvą, priima lėktuvo įgulos vadas tuomet reikalingas kuo paprastesnis skaičiavimo būdas). Tam, kad padengti oro linijų techninės priežiūros išlaidas, susidariusias dėl papildomų aviacinių degalų gabenimo, galima prie kiekvienos aviacinių degalų tonos kainos pridėti tam tikrą pinigų sumą arba pritaikyti fiksuotą kainos padidėjimą procentais.

Praktikoje naudojami 3 pagrindiniai papildomų aviacinių degalų gabenimo išlaidų skaičiavimo metodai:

1) Papildomo procentinio sunaudojimo;

2) Sąlyginės kainos koeficiento;
3) Salyginių gabenimo išlaidų.
Aviacinių degalų kainų paskaičiavimas dažniausiai nėra toks paprastas kaip atrodo iš pirmo žvilgsnio, tad reikia suprasti kaip kainos nustatomos atskirose oro linijose, nes:

· kainos gali skirtis priklausomai nuo nupirkto aviacinių degalų kiekio;

· gali būti skaičiuojamas papildomas fiksuotas mokestis už kiekvieną aviacinių degalų įpylimo operaciją, tad kuo daugiau degalų pilsime tuo kainos padidėjimas vienai tonai bus mažesnis;

· tam tikruose oro uostuose sumokėti papildomi aviacinių degalų mokesčiai gali būti susigražinami vėliau, tad kainų skirtumai tarp atskirų oro uostų siūlomų aviacinių degalų kainų gali ir visai išnykti.

Pirmiausiai apžvelgsiu papildomo procentinio sunaudojamo metodą. Priimame, kad tam tikras fiksuotas procentinis aviacinių degalų kiekis, nuo viso papildomai gabenamų degalų kiekio, yra sunaudojamas per valandą tiems degalams gabenti (dažniausiai nuo 4 % iki 5 % per valandą). Reikia padalinti bendrą, išvykimo oro uoste nupirktų ir papildomai gabenamų, aviacinių degalų kainą iš likusių po skrydžio papildomai atsigabentų degalų kiekio. Gaunama „fiktyvi“ atgabentų degalų kaina paskirties oro uoste prie kurios dar pridedam priemoką nenumatytoms išlaidoms padengti.

čia: Kf – „fiktyvi“ atgabentų aviacinių degalų kaina paskirties oro uoste, USD/t; Vg – papildomai gabenamų aviacinių degalų kiekis, t; Vs – papildomam aviacinių degalų kiekiui gabenti sunaudojami degalai, t; Ki – aviacinių degalų kaina išvykimo oro uoste, USD/t; Kt – papildomos išlaidos techninei priežiūrai dėl papildomo aviacinių degalų kiekio gabenimo, USD.
Jei gauta “fiktyvi“ kaina yra mažesnė už paskirties oro uosto aviacinių degalų kainą, reiškia apsimoka gabenti papildomą degalų kiekį.

Pavyzdys:

Planuojamas skrydžio laikas = 6 h.
Išvykimo oro uosto aviacinių degalų kaina = 900 USD/t.
Papildomai gabenamas aviacinių degalų kiekis = 20 t.
Papildomai gabenamų aviacinių degalų kaina = 18000 USD.
Papildomai gabenimui sunaudojamas aviacinių degalų kiekis (priimam 4 % / val) = 24 %.
Papildomai gabenamų degalų likutis lėktuvui nusileidus paskirties oro uoste = 20 *0,76 = 15,2 t.
Fiktyvi atgabentų aviacinių degalų kaina = 18000 / 15,2 = 1184 USD/t.
Tipinė priemoka papildomoms išlaidoms padengti = 6 USD/t.
Visa atgabentų aviacinių degalų kaina = 1184 + 6 = 1190 USD/t.
Aviacinius degalus apsimoka gabenti, jei kaina paskirties oro uoste didesnė nei 1190 USD/t.

Kitas metodas yra: Sąlyginės kainos koeficiento. Šiuo metodu sąlyginės kainos koeficientas priklauso tik nuo skrydžio atstumo. Tam, kad ekonomiškai pagrįsti papildomo aviacinių degalų kiekio gabenimą, kaina paskirties oro uoste turi būti didesnė už paskaičiuotą sąlyginę kainą.

Sąlyginė kaina yra tokia paskirties oro uosto aviacinių degalų kaina, kuriai esant, aviacinių degalų įsigyjimo kaina paskirties oro uoste yra lygi tokio pačio degalų kiekio, įskaitant degalų kiekį reikalingą gabenti papildomai įpiltus degalus, įsigyjimo kainai išvykimo oro uoste. Tai matome iš formulės:

čia Ki – aviacinių degalų kaina išvykimo oro uoste, USD/t; Kp – degalų kaina paskirties oro uoste, USD/t; Vg – papildomai gabenamų degalų kiekis, t; Vs – degalai sunaudoti gabenti papildomam degalų kiekiui, t.. Tuomet:

čia Kps – sąlyginė aviacinių degalų kaina paskirties oro uoste, USD/t; Zn – nenuostolingos kainos koeficientas.
Jei aviacinių degalų kaina paskirties oro uoste yra didesnė už sąlyginę degalų kainą, tai finansiškai labiau apsimoka gabentis papildomą aviacinių degalų kiekį iš išvykimo oro uosto, nei piltis degalus paskirties oro uoste. 

Vienintelė problema, kad skaičiuojant šiuo metodu nėra įvertinamos papildomos techninės priežiūros išlaidos, čia atsivelgiama tik į papildomų aviacinių degalų kiekiui gabenimui sunaudotus degalus.

Pavyzdys:

Duotas lėktuvas B737, kuris skris į paskirties oro uostą, esantį už 3700 km, aviacinių degalų kaina išvykimo oro uoste – 900 USD/t, iš anksto turime paskaičiuotus sąlyginės kainos koeficientus nustatytiems skrydžio atstumams – 2.2 lentelė. Papildomai, dėl papildomų degalų gabenimo, susidarančias techninės priežiūros išlaidas įvertiname – 6 USD/t.
2.2 lentelė. Skrydžio atstumai ir sąlyginės kainos koeficientai

	Skrydžio atstumas, km
	Sąlyginės kainos koeficientas

	370
	1,015


	740
	1,031

	1110
	1,045

	1480
	1,059

	1850
	1,075

	3700
	1,175

	5560
	1,311

	7410
	1,477


Apskaičiuojame sąlyginę papildomų aviacinių degalų gabenimo kainą:


 Kps = Ki * Zn = 900 * 1,175 = 1058 USD/t,

Siekiant įvertinti padidėjusias techninės priežiūros išlaidas, sąlyginę aviacinių degalų kainą padidiname fiksuota suma, kuri padengtų susidariusias išlaidas: 1058 + 6 = 1064 USD/t.

Darome išvadą, kad:

· jei aviacinių degalų kaina paskirties oro uoste didesnė nei 1064 USD/t, tuomet finansiškai labiau apsimoka gabenti papildomus degalus iš išvykimo oro uosto;

· Jei aviacinių degalų kaina paskirties oro uoste mažesnė kaip 1064 USD/t, tuomet finansiškai labiau apsimoka degalus piltis paskirties oro uoste.
Trečias yra Sąlyginių gabenimo išlaidų metodas. Šis metodas įvertina skirtumą tarp išlaidų gabenant papildomą aviacinių degalų kiekį ir išlaidų papildomo kiekio negabenant. Šiuo atveju reikia skaičiuoti išlaidas tam tikram maršrutui kai papildomas aviacinių degalų kiekis nėra gabenamas, ir išlaidas tam pačiam maršrutui, kai lėktuvas skrenda su papildomu degalų kiekiu. Kuris variantas naudingesnis finansiškai matome iš formulių, kai santykinės gabenimo išlaidos yra:

čia Sg – išlaidos maršrutui, kai yra gabenami papildomi aviaciniai degalai, USD; S – išlaidos maršrutui kai papildomas aviacinių degalų kiekis nėra gabenamas, USD.

Išlaidas maršrutui, kai lėktuvas gabena papildomą aviacinių degalų kiekį galime paskaičiuoti pasinaudoję 7 formule.

čia V1 – skrydžiui į paskirties oro uostą reikalingas aviacinių degalų kiekis, t; V2g – skrydžiui iš paskirties oro uosto gabenamas aviacinių degalų kiekis, t; St – techninės priežiūros išlaidų padidėjimas dėl papildomo aviacinių degalų kiekio gabenimo, USD/t; V2p – papildomas aviacinių degalų kiekis, reikalingas įsipilti paskirties oro uoste atgaliniam skrydžiui į išvykimo oro uostą, t.

Išlaidos maršrutui, kai papildomas aviacinių degalų kiekis nėra gabenamas:

čia V2 – aviacinių degalų kiekis, pilamas paskirties oro uoste atgaliniam skrydžiui.

Įstatę reikšmes iš 7 ir 8 formulių į 6 formulę, bei ją supaprastinę, gauname formulę sąlyginių gabenimo išlaidų, skaičiavimui:

Darome išvadą, kad:

· jeigu Ss = 0, tuomet gaunamas pelno ir nuostolių susibalansavimas;
· jeigu Ss > 0, tuomet gabenant papildomus aviacinius degalus padidėja išlaidos ir patiriami nuostoliai;

· jeigu Ss < 0, tuomet gabenant papildomus aviacinius degalus išlaidos yra sumažinamos gaunama finansinė nauda.

Praktikoje yra oro linijų, kurios gabena papildomus aviacinius degalus tik finansinei naudai esant didesnei už tam tikrą pinigų sumą. Pavyzdžiui, jei minimali nustatyta suma yra 100 USD, tuomet papildomi degalai bus gabenami tik esant sąlygai Ss ≤ - 100 USD.

Keletas pastabų sąlyginių gabenimo išlaidų metodui:

· skrydžiai, susidedantys iš daugiau nei 2 skrydžio atkarpų, gerokai pasunkina skaičiavimus naudojant šį metodą;
· jei papildomi aviaciniai degalai gabenami norint sutrumpinti lėktuvo antžeminį aptarnavimą paskirties oro uoste, tuomet į skaičiavimus reikia įtraukti ir dėl trumpesnio aptarnavimo susidarančią finansinę naudą.
2.3. Skrydžių vykdymas
Aviacinių degalų sąnaudų mažinimas gali būti pasiektas taupant aviacinius degalus kiekvienoje skrydžio fazėje ir atinkamai valdant lėktuvo sistemas, suprantant, kaip veikia lėktuvo sistemos ir kaip jas reguliuoti norint gauti teigiamus rezultatus.

Variklių paleidimas. Lėktuvo varikliai turi būti paleidžiami kiek įmanoma vėliau, reikia visuomet tikslinti išskridimo laiką su oro eismo reguliavimo kontrole. Jei yra numatomas skrydžio užlaikymas ar atidėjimas, patartina tą laiką likti stovėti prie išvykimo galerijos. Esant galimybei reikia naudoti antžeminę jėgainę (GPU), atitinkamai turi būti kiek įmanoma ribojamas papildomos lėktuvo jėgainės (APU) panaudojimas.

Riedėjimas. Turi būti parenkamas trumpiausias įmanomas riedėjimo maršrutas, o lėktuvui riedant, stengiamasi kiek galima mažiau naudoti lėktuvo variklių trauką bei lėktuvo stabdymą. Be abejo, riedant turi būti naudojama kuo mažiau lėktuvo variklių, tačiau reikia visuomet suderinti degalų taupymą ir saugumo reikalavimus.

Palyginimui pateikiama 2.3 lentelė, iš kurios matyti, kiek per minutę lėktuvas, priklausomai nuo jo tipo, sunaudoja degalų riedėjimui bei veikiančiam APU.

2.3 lentelė. Aviacinių degalų sąnaudos lėktuvo riedėjimui ir APU

	Lėktuvo tipas
	B727
	B737
	B747
	B757
	B767
	B777

	Lėktuvo riedėjimui sunaudojami degalai, kg/min
	27
	11
	45
	18
	23
	27

	APU, kg/min
	2
	2
	5
	2
	2
	4


Kilimas. Turime pasirinkti, ar pakilimas bus atliekamas maksimaliu tempu, ar greitis bus sumažintas tam, kad būtų sumažinamos aviacinių degalų sąnaudos. Maksimalus pakilimo tempas gali padėti sutaupyti degalų būtent tam pakilimui, nes reikės trumpiau būti didesnio oro pasipriešinimo zonoje. Tai matome 2.6 paveiksle.

[image: image18.png]Minimalus
laikas iki B

Aukstis

Sanaudy
didejimas

Atstumas

Skrydzio
aukstis




2.6 pav. Aviacinių degalų sąnaudos lėktuvo kilimo etape

Tačiau praktika rodo, kad ilgesniu laiku suminės pačių variklių aviacinių degalų sąnaudos didėja, jei naudojama maksimali variklių trauka. Pakilimo traukos sumažinimas 15 % gali iš viso sumažinti aviacinių degalų sąnaudas >0,4 % imant 1000 skrydžio ciklų. Taip yra todėl, kad sumažėja variklių dėvėjimasis.

Skrydžio parametrų valdymas skrendant. Lėktuvui skrendant nustytu kursu, nustatytame aukštyje gali reikėti papildomai nustatyti krypties ir horizontalios lėktuvo padėties išlaikymo parametrus, tokiu būdu galima sumažinti oro pasipriešinimą. Netinkamas lėktuvo sistemos valdymas gali padidinti oro pasipriešinimą iki 0,5 % (B747). Todėl turi būti kruopščiai laikomasi lėktuvo įgulų mokymų vadovo – kaip šią procedūrą atlikti tinkamai.
Tinkamas papildomų lėktuvo sistemų naudojimas taip pat padeda sumažinti aviacinių degalų sąnaudas:

· Tinkamas oro kondicionavimo sistemos nustatymas gali sumažinti aviacinių degalų sąnaudas atitinkamai B737 lėktuvui nuo 0,5 iki 1 %, o B757 nuo 0,3 iki 0,7 %.
· Nesant reikalo neturėtų būti šildomas krovinių skyrius bei naudojama lėktuvo antiledodaros sistema.

· Taip pat svarbu sekti, kad būtų išlaikomas tolygus aviacinių degalų svorio pasiskirstymas lėktuvo degalų bakuose.

Vėjo įtaka turi nemažą įtaką sąnaudoms ir turi būti visuomet įvertinama, nes tai gali būti priežastis pasirinkti kitą nei įprasta skrydžio aukštį. 

Nusileidimas. Iš 2.7 paveikslo matyti, jeigu žemėjimas pradedamas per anksti, tai reiškia, kad lėktuvas praleis daugiau laiko žemesniame aukštyje, taigi sudegins daugiau degalų turėdamas įveikti didesnį oro pasipriešinimą. Optimalus viršutinis leidimosi taškas priklauso nuo: vėjo, oro eismo kontrolės, greičio apribojimų ir kitų faktorių. Leistis rekomenduojam tuščiąja eiga. Per daug ankstyvas perėjimas į nusileidimo režimą gali padidinti aviacinių degalų sąnaudas net 50 % lyginant su tuščiosios eigos režimu.

2.7 pav. Aviacinių degalų sąnaudos lėktuvo nusileidimo etape

2.4. Lėktuvo techninė priežiūra
Išskiriamos 3 pagrindinės lėktuvų techninės priežiūros dalys, turinčios įtakos aviacinių degalų sąnaudų mažinimui:

1. lėktuvo karkaso priežiūra;

2. variklių priežiūra;

3. lėktuvo sistemų priežiūra.

Oro pasipriešinimas yra vienas didžiausių faktorių, lemiančių aviacinių degalų sąnaudų dydį. Skaičiuojama, kad 1 % padidėjęs oro pasipriešinimas padidina aviacinių degalų sąnaudas 0,25–0,3 %. Išskiriamos trys oro pasipriešinimo sudedamasios dalys:

· Oro pasipriešinimas, atsirandantis dėl greičio, – tai oro srovės ir oro smūgiai.
· Oro pasipriešinimas lėktuvui kylant, dėl susidarančių oro sūkurių po sparnais ir pačio lėktuvo korpusu.
· Parazitinis oro pasipriešinimas, kuris susidaro ne dėl lėktuvo kilimo. Skiriamas į dvi grupes:

a. susijęs su lėktuvo karkaso formos, apdailos detalių ir kitų lėktuvo komponentų sukuriamu papildomu pasipriešinimu;

b. papildomai atsiradantis oro pasipriešinimas.

2.8 pav. Lėktuvo oro pasipriešinimo sandara

Papildomas oro pasipriešinimas – tai suminis pasipriešinimas, atsirandantis dėl nuokrypių nuo lygaus bei sandariai uždaryto išorinio lėktuvo karkaso. Tinkamos techninės priežiūros užtikrinimas užkerta kelią papildomo oro pasipriešinimo atsiradimui. Naujo lėktuvo papildomas oro pasipriešinimas (4 % bendro pasipriešinimo) susideda iš:
· paviršiaus šiurkštumo ir nuokrypio nuo normų – 0,5 %;
· vidinės oro tėkmės ir nesandarumų – 1 %;
· tarpų tarp komponentų ir detalių paviršių nesutapimų – 1,5 %;
· kitų faktorių – 1 %. Jie apimtų: antenas, įvairius stiebus, lėktuvo žibintus, o minėtų dalių sukuriamas oro pasipriešinimas priklauso nuo geometrinės formos, dydžio bei sumontavimo vietos.
Nesutampantys paviršiai – tai tarpeliai ar žingsniai ant lėktuvo paviršiaus aplink langus, duris, valdymo įrangos paviršius ir skydelius.

Vidinė oro tėkmė gali susidaryti tarp didesnio ir mažesnio slėgio zonų dėl susidėvėjusių ar blogai sumontuotų aerodinaminio sandarinimo elementų.

Paviršiaus šiurkštumas yra ypač nepageidautinas arti statinių elektros krūvių šaltinių. Pagrindinai šiurkštumo elementai: blogai sumontuotos kniedės ir paviršiaus tarpeliai, banguotumas bei šiurkštumas.

Svarbiausi lėktuvo plotai, turintys didžiausią įtaką oro pasipriešinimui, į kuriuos susidaro dižiausias slėgis:

· priekinė fiuzeliažo dalis kartu su pilotų kabina;

· priekinė uodegos bei sparnų dalys.

Galima išskirti dar kelias lėktuvo B747 vietas, kur dėl techninių priežasčių gali susidaryti reikšmingas oro pasipriešinimas: alerono pasikėlimas 10 cm oro pasipriešinimą papildomai padidina 1%; spoilerių pasikėlimas 9,5 cm – 2 %; uodegos vairo nuokrypis 4,5 laipsnio (lygus 24,1 cm išsikišimui prie pagrindo) – 2 %; 23 m ilgio 2,5 cm briauna ant sparno – 2 %.

Reguliari techninė priežiūra sumažina nusidėvėjimą, atkreiptinas dėmesys į:

· skrydžio valdymo įrangą;

· nesuvedimus ir neatitikimus ;

· aerodinaminę izoliaciją;

· išorinių paviršių išbaigtumą;

· tuščio lėktuvo svorio kontrolę;

· variklių priežiūrą;

· prietaisų kalibravimą.

Skrydžio valdymo įranga. Jei skrydžio įranga nėra tinkamai sureguliuota, aviacinių degalų sąnaudos gali ženkliai išaugti (pavyzdys su B747 tipo lėktuvu):

Skrydžio metu nesunku patikrinti ar įranga tinkamai sureguliuota. Kelis kartus skrydžio metu galima:

· atkreipti dėmesį į alerono ir vairo nustatymus, tai truks 5 min;

· vizualinis spoilerio patikrinimas ~ 5 min.;

· vizualinis sparno užpakalinės dalies patikrinimas ~ 10 min.

Nesuvedimai ir neatitikimai. Būtina tikrinti reguliuojamas dalis, kurios gali išsiderinti per ilgesnį eksploatavimo laiką:

· reguliuojami prietaisų skydeliai;

· važiuoklės liukai;

· durys ir liukai skirti patekti į saloną ir krovinių skyrių.
Taip pat svarbu atkreipti dėmesį į tai, kad nebūtų pažeista lėktuvo aerodinaminė izoliacija, nes priešingu atveju per tarpus pratekės oras. Oras tekėdamas per tarpus sutrikdo oro sroves aplink fiuzeliažą, bei apsunkina oro išmetimą per oro ištekėjimo vožtuvus.

Lėktuvo išorės plovimas bei švaros palaikymas taip pat gali duoti teigiamų rezultatų mažinant degalų sąnaudas, nes jei lėktuvas yra labai purvinas, tai gali padidinti degalų sąnaudas 0,1 %. Periodinis plovimų organizavimas užtikrina, kad lėktuvas turės estetinį vaizdą, bus sumažinta metalų korozija ir dažų pažeidimas, o taip pat aptikti lėktuvo pažeidimai ar skysčių pratekėjimai, skysčių pratekėjimas sąlygoja oro pasipriešinimo padidėjimą.

Siuloma atlikti paprastus patikrinimus lėktuvo išorės buklei nustatyti: izoliacijos patikrinimas užtruktų apytikslai 1 valandą; pilotų kabinos patikrinimas ~ 2 val; sparnų / karkaso / uodegos nelygumų patikrinimas ~ 2 val; bendras išorės ir šiurkštumo tikrinimas ~ 1val; fiuzeliažo hermetiškumo patikrinimas ~ 2 val; važiuoklės liukų patikrinimas ~ 2 val.

Tuščio lėktuvo svoris per metus vidutiniškai padidėja nuo 0,1 % iki 0,2 %. Tad 5–10 metų senumo lėktuvas, lyginant su nauju lėktuvu, vidutiniškai sveria 1 % daugiau. Didžiausią šio augimo dalį sudaro purvo bei drėgmės kaupimasis.

Variklių priežiūra. Labai svarbu yra užtikrinti, kad nauda gaunama iš variklių eksploatavimo pagerėjimo būtų didesnė už lėktuvo techninės priežiūros atlikimo kaštus, tam pagerėjimui pasiekti. Dvi paprastos procedūros gali pagerinti lėktuvo variklių eksploatacines savybes:

· Variklio plovimas nenuimant nuo sparno (2.9 pav.). Tai paprasta procedūra atliekama su specialia įranga, kuriai atlikti reikia 3–4 val. ir dviejų technikų. Po šios procedūros iškart galima pasiekti degalų sąnaudų sumažėjimą net iki 1,5 %. Jei lėktuvo variklio plovimai vykdomi reguliariai, tai, priklausomai nuo jų dažnumo, galima pasiekti bendrą degalų sąnaudų sumažėjimą ilgesniu laiko tarpu: iki 0,5 % variklį plaunant kas 1000 ciklų ir iki 0,75 % plaunant kas 500 ciklų. Degalų sąnaudų sumažėjimą priklausomai nuo plovimų dažnumo galime pamatyti 2.10 paveiksle.

2.9 pav. Lėktuvo variklio plovimas

2.10 pav. Lėktuvo aviacinių degalų sąnaudų sumažėjimas atliekant reguliarius variklio plovimus

· Variklio įpurškimo vožtuvų priežiūra (2.11 pav.). Paprasta procedūra, kurios metu suremontuojami pratekantys variklio degalų įpurškimo vožtuvai. Problema gali būti identifikuojamai stebint skryžio parametrų kitimo tendencijas. Pašalinus gedimus, aviacinių degalų sąnaudos iškart gali būti sumažinamos iki 2,5 %, o ilgesniu laikotarpiu nuo pasiekti nuo 0,8 iki 1,25 % priklausomai nuo remonto dažnumo.

2.11 pav. Lėktuvo variklio įpurškimo vožtuvų priežiūra
Prietaisų kalibravimas. Aviacinių degalų sąnaudoms didžiulę įtaką turi greičio matavimo įrangos tikslus veikimas. Jei skrydžio greičio nustatymo įranga veikia netiksliai, lėktuvas gali skristi lėčiau arba greičiau nei numatyta. Pavyzdžiui: B747 skrendant 12,5 km/h greičiau nei numatyta, degalų sąnaudos gali papildomai išaugti ~ 1 %. Greičio matavimo įranga turi visuomet būti sureguliuota, nes jei grečio parodymų paklaida yra -1 %, tai realiai lėktuvas skrenda 1 % greičiau, o tai sukuria papildomą 2 % oro pasipriešinimą.
2.5. Lenktų antsparnių įrangos sumontavimas

Labiausiai pastebimas naujo tipo B737 bruožas yra lenkti antsparniai. Tai yra sparno galo prailginimai, kurie sumažina pasipriešinimą skrendant ir padidina lėktuvo keliamąją galią.

Antsparnių technologija yra priskiriama dr. Louis Gratzer, kuris buvo Aerodinamikos padalinio vadovu „Boeing“ korporacijoje, o šiuo metu dirba įmonėje „Boeing aviacijos partneriai“ (ang. Aviation Partners Boeing). Pirmas lėktuvas skridęs su lenktais antsparniais buvo B737-800, tai įvyko 1998 m. birželį. Šiuo metu lenkti antsparniai yra montuojami visuose naujos kartos B737 tipo lėktuvuose, išskyrus 600 serijos lėktuvus, šiai serijai „Boeing“ vis dar nustatinėja pritaikomumą.

Naujos kartos lėktuvams, jie yra 2,5 metrų aukščio ir 1,2 metrų pločio tvirtinimo vietoje susiaurėjantys iki 0,6 metro pačiame gale, sumontuoti lenkti antsparniai prideda 1,5 metrus prie bendro sparnų mojo. Daugiau nei pusė visų naujos kartos B737 tipo lėktuvų turi sumontuotus lenktus antsparnius.
Lenktus antsparnius taip pat galima sumontuoti ir ant senesnių lėktuvų, tik montuojami ant senesnės kartos lėktuvų jie yra šiek tiek trumpesni, jų aukštis – 2,1 metro.

2.12 pav. Oro sūkuriai sparno gale su ir be lenktų antsparnių
Pirmieji lengti antsparniai sumontuoti senos kartos lėktuve B737-300, buvo išbandyti 2002 metų lapkričio mėnesį ir jau 2003 gegužę gavo FAA papildymo tipo sertifikatą (ang. Supplemental type certificate). Lėktuve sumontuoti lenkti antsparniai suteikia šiuos privalumus:
· Pagerėja pakilimo charakteristikos. Dėl to galimas didesnis apribotasis pakilimo svoris (APS) oro uostuose, kurie turi apribojimus pakilimui (karščio, aukščio arba triukšmo apribojimai) arba riboto ilgio kilimo ir leidimosi takus.

· Reikalinga mažesnė kilimo galia. Lėktuvas, kuriame sumontuoti lenkti antsparniai, tipiškai gali kilti naudodamas 3 % mažesnę kilimo galią, nei lėktuvas neturintis lenktų antsparniu. Taip yra pailginamas variklio naudojimo laikas ir sumažinamos techninės priežiūros išlaidos.
· Ekologiškesnis. Sumažinus kilimo galią, 6,5 % sumažėja lėktuvo skleidžiamas triukšmas ir 5 % sumažėja aplinkos tarša azoto oksidais (NOx). Tai gali leisti sutaupyti oro uosto triukšmo kvotų išlaidoms.
· Reikalinga mažesnė skrydžio kreiseriniu greičiu galia. Aviacinių Degalų sunaudojimas, skrendant kreiseriniu greičiu sumažėja net iki 6 %, taigi automatiškai sumažėja išlaidos degalams ir pailgėja lėktuvo skrydžio nuotolis.

2.4 lentelė. Lėktuvo su lenktais atsparniais skrydžio nuotolio padidėjimas

	Lėktuvo tipo B737 serija
	Skrydžio atstumas, km

	
	Be lenktų atsparnių
	Su lenktais atsparniais

	700
	6019
	6730

	800
	5426
	5667

	900
	4945
	5047


· Pagerėja skrydžio charakteristikos. Sumontuoti lenkti antsparniai lėktuvui padeda greičiau pasiekti aukštesnius atmosferos sluoksnius. Aukštesniuose atmosferos sluoksniuose yra daug mažesnis lėktuvų judėjimas, todėl galima išnaudoti tiesesnes skrydžių trasas ir pasirinkti trumpiausius kelius.
· Lėktuvo išvaizdos pagerėjimas. Lėktuvas su lenktais atsparniais atrodo modernesnis, tad pagerėja keleivių nuomonė apie oro linijų modernumą ir patikimumą. Kaip tai atrodo realybėje galime matyti 2.13 paveksle.

[image: image25.png]



2.13 pav. Lėktuvai su lenktais antsparniais
Šiuo metu 85 % visų naujų B737 tipo lėktuvų yra gaminami su lenktais antsparniais, ypatingai 800 ir 900 serijos. Lenktų antsparnių kaina yra apie 725 000 USD ir reikia maždaug 1 savaitės, kad juos sumontuoti, tai papildomai kainuoja 25 000-80 000 USD. Lėktuve sumontuoti lenkti antsparniai padidina lėktuvo svorį 170–363 kilogramais, tikslus svoris priklauso ir nuo to ar jie buvo sumontuoti gaminant ar modifikuojant. Šiam papildomam svoriui gabenti bus sunaudojamas papildomas aviacinių degalų kiekis kiekvienoje atkarpoje, tačiau šis padidėjimas bus atsvertas tuo, kad dėl lenktų antsparniu sumažės skrydžiui reikalingas aviacinių degalų kiekis. Jei vidutinis skrydžio atkarpos ilgis yra trumpas (mažiau nei viena valanda), tuomet didelės naudos iš lenktų antsparnių aviacinių degalų taupymo prasme nebus gauta, nebent yra reikalinga kita gaunama nauda – triukšmo sumažinimas arba būtinybė skraidyti iš oro uostų su riboto ilgio kilimo leidimosi takais.
3. EKSPERIMENTINĖ-TIRIAMOJI DALIS
3.1. Hipotezės ir uždaviniai išnagrinėjus literatūrą ir tyrimo objektą
Atlikus literatūros apžvalgą, išnagrinėjus esamą situaciją aviacijos rinkoje ir apžvelgus galimas aviacinių degalų taupymo kryptis bei būdus, buvo pastebėta, kad yra nemažai būdų kaip būtų galima sutaupyti nemažą kiekį aviacinių degalų, tai yra ypač aktualu dėl šiuo metu dideliu tempu didėjančių aviacinių degalų kainų. Buvo atliktas tyrimas, kurio tikslas – atlikti eksperimentinius skaičiavimus ir išsiaiškinti kokią naudą galėtų gauti Lietuvos oro linijos pasinaudojusios aprašytais aviacinių degalų sąnaudų mažinimo metodais.

Tyrimui buvo iškelti uždaviniai:

1. Atlikti aviacinių degalų kainų analizę ir paskaičiuoti kiek oro linijos sumažintų išlaidas, sumažinusios aviacinių degalų sąnaudas 1 %.
2. Atlikti papildomo aviacinių degalų kiekio gabenimo populiariausiais Lietuvos oro linijų maršrutais analizę ir išsiaiškinti kuriais maršrutais šiuo metu finansiškai naudinga gabenti papildomus aviacinius degalus.
3. Lenktų antsparnių sumontavimo galimybių tyrimas ir potencialiai gaunamos naudos, dėl aviacinių degalų sąnaudų sumažinimo, įvertinimas.
4. Paskaičiuoti kokią finansinę naudą būtų galima gauti, pasinaudojant pasirinktais aviacinių degalų sąnaudų mažinimo būdais, planuojant ir vykdant oro linijų skrydžius, ir atliekant techninę priežiūrą.

Tyrimo objektas: Lietuvos oro linijos.

Hipotezės:

1. Net ir nedidelis procentinis aviacinių degalų sąnaudų sumažinimas yra ženklus Lietuvos oro linijoms finansine prasme.
2. Esant ženkliems degalų kainų skirtumams tarp oro uostų, papildomą aviacinių degalų kiekį apsimoka gabenti populiariausiuose Lietuvos oro linijų maršrutuose;

3. Sumontavus lenktus antsparnius ženkliai sumažėja aviacinių degalų sąnaudos, tai brangi, bet greitai atsiperkanti investicija.
4. Aviacinių degalų sąnaudų sumažinimas per skrydžių planavimą yra greitai ir nebrangiai įgyvendinamas.
5. Aviacinių degalų sąnaudų sumažinimas oro linijų skrydžių vykdyme yra greitai ir nebrangiai įgyvendinamas.
6. Aviacinių degalų sąnaudų sumažinimas per oro linijų lėktuvų techninę priežiūrą yra greitai ir nebrangiai įgyvendinamas.

3.2. Aviacinių degalų kainų analizė ir sąnaudų sumažinimo 1 % skaičiavimai

Aviacinių degalų sąnaudų mažinimas yra pasiekiamas per oro linijų skrydžių planavimą, skrydžių vykdymą, techninę priežiūrą bei kitomis priemonėmis. Darbo uždavinys yra nustatyti kiek galėtų kainuoti aviacinių degalų sąnaudų sumažinimas 1 %. 

Pirmiausiai paanalizuosiu aviacinių degalų kainų kitimą nuo 2004 metų IV ketvirčio iki 2008 metų II ketvirčio:

3.1 lentelė. Aviacinių degalų kainų kitimas 2004–2008 metais

	Metai
	Mėnuo
	Kaina, USD/t
	Metai
	Mėnuo
	Kaina, USD/t

	2004
	Sausis
	320
	2006
	Balandis
	619

	
	Vasaris
	327
	
	Gegužė
	680

	
	Kovas
	317
	
	Birželis
	697

	
	Balandis
	320
	
	Liepa
	697

	
	Gegužė
	349
	
	Rugpjūtis
	717

	
	Birželis
	387
	
	Rugsėjis
	735

	
	Liepa
	363
	
	Spalis
	636

	
	Rugpjūtis
	398
	
	Lapkritis
	593

	
	Rugsėjis
	440
	
	Gruodis
	592

	
	Spalis
	461
	2007
	Sausis
	626

	
	Lapkritis
	517
	
	Vasaris
	566

	
	Gruodis
	479
	
	Kovas
	592

	2005
	Sausis
	430
	
	Balandis
	619

	
	Vasaris
	441
	
	Gegužė
	657

	
	Kovas
	465
	
	Birželis
	671

	
	Balandis
	552
	
	Liepa
	694

	
	Gegužė
	575
	
	Rugpjūtis
	718

	
	Birželis
	517
	
	Rugsėjis
	694

	
	Liepa
	574
	
	Spalis
	744

	
	Rugpjūtis
	588
	
	Lapkritis
	802

	
	Rugsėjis
	636
	
	Gruodis
	921

	
	Spalis
	672
	2008
	Sausis
	884

	
	Lapkritis
	653
	
	Vasaris
	871

	
	Gruodis
	562
	
	Kovas
	926

	2006
	Sausis
	563
	
	Balandis
	1062

	
	Vasaris
	618
	
	Gegužė
	1156

	
	Kovas
	606
	
	Birželis*
	1230


*
Prognozė.

Remdamasis 3.1 lentelėje pateiktais duomenimis, 3.1 paveiksle pateikiu grafinį kainų pokyčių atvaizdavimą.

3.1 pav. Aviacinių degalų kainos 2004-2008 metais
Remiantis 3.1 lentele ir 3.1 paveikslu, bei aviacinių degalų kainų 2008 metų I pusmečio vidurkiu, pasirenku kainą, kurią naudosiu skaičiavimuose savo darbe – 1000 JAV dolerių už toną. 

Savo darbe analizuosiu, Lietuvoje bei pasaulyje dažniausiai naudojamų, JAV lėktuvų gamintojo „Boeing“ įvairių tipų lėktuvus. Taigi kiek per metus galime sutaupyti aviacinių degalų tonomis bei pinigų JAV doleriais atitinkamo tipo lėktuvui, sumažinę to tipo lėktuvo aviacinių degalų sąnaudas 1 %, matome 3.2 lentelėje.

3.2 lentelė. Sutaupyti aviaciniai degalai ir pinigai per metus priklausomai nuo lėktuvo tipo, sumažinus lėktuvo aviacinių degalų sąnaudas 1 %
	Lėktuvo tipas
	Sutaupoma aviacinių degalų, per metus vienam lėktuvui, t*
	Sutaupoma pinigų esamomis kainomis per metus vienam lėktuvui, JAV doleriais**

	Boeing 777
	240
	240 000

	Boeing 767
	105
	105 000

	Boeing 757
	90
	90 000

	Boeing 747
	355
	355 000

	Boeing 737
	60
	60 000

	Boeing 727
	105
	105 000


*
Priimant tipinius lėktuvų panaudojimo tempus per metus;

**
Skaičius gali keistis priklausomai nuo aviacinių degalų kainų svyravimo.

Panagrinėsiu, kiek trys Lietuvoje veikiančios oro linijos, jas pavadinsiu „X“, „Y“ ir „Z“ oro linijomis, galėtų sutaupyti aviacinių degalų ir atitinkamai pinigų šiems degalams, sumažinusios aviacinių degalų sąnaudas 1 %. Nagrinėsiu tik šių oro linijų naudojamą „Boeing“ tipo lėktuvų parką. Skaičiavimo rezultatai pateikiami 3.3, 3.4 ir 3.5 lentelėse.

3.3 lentelė. Oro linijų „X“ aviacinių degalų sąnaudų sumažinimas 1 %

	Lėktuvo tipas
	Turimų lėktuvų skaičius
	Aviacinių degalų sąnaudų sumažinimas 1 %, t per metus
	Aviacinių degalų sąnaudų sumažinimo finansinė išraiška, USD per metus

	B737
	2
	120
	120 000

	B757
	1
	90
	90 000

	
	Iš viso:
	210
	210 000


3.4 lentelė. Oro linijų „Y“ aviacinių degalų sąnaudų sumažinimas 1 %

	Lėktuvo tipas
	Turimų lėktuvų skaičius
	Aviacinių degalų sąnaudų sumažinimas 1 %, t per metus
	Aviacinių degalų sąnaudų sumažinimo finansinė išraiška, USD per metus

	B737
	8
	480
	480 000

	B757
	2
	180
	180 000

	
	Iš viso:
	660
	660 000


3.5 lentelė. Oro linijų „Z“ aviacinių degalų sąnaudų sumažinimas 1 %

	Lėktuvo tipas
	Turimų lėktuvų skaičius
	Aviacinių degalų sąnaudų sumažinimas 1 %, t per metus
	Aviacinių degalų sąnaudų sumažinimo finansinė išraiška, USD per metus

	B737
	13
	780
	780 000

	B757
	2
	180
	180 000

	
	Iš viso:
	960
	960 000


Apibendrinant atliktų skaičiavimų rezultatus galima konstatuoti, kad 1 hipotezė pasitvirtino ir net ir nedidelis aviacinių degalų sąnaudų sumažinimas, šiuo atveju 1 %, šiais laikais, kai aviacinių degalų kainos yra rekordiškai didelės, gali duoti didelę finansinę naudą, kuri skaičiuojama tūkstančiais JAV dolerių, oro linijoms, net jei jos turimų lėktuvų parkas nėra didelis.
3.3. Papildomo aviacinių degalų kiekio gabenimo populiariausiais Lietuvos oro linijų maršrutais skaičiavimai

Papildomo aviacinio degalų kiekio gabenimo populiariausiais Lietuvos oro linijų maršrutais skaičiavimus suskaidysiu į tris dalis pagal tris papildomų aviacinių degalų gabenimo išlaidų skaičiavimo metodus:

1. Pasinaudojant papildomo procentinio sunaudojimo metodu, apskaičiuoti, kokioms minimalioms kainoms esant apsimoka gabenti papildomus aviacinius degalus populiariausiais Lietuvos oro linijų maršrutais.
2. Pasinaudojant sąlyginės kainos koeficiento metodu, sudaryti sąlyginių kainos koeficientų lentelę papildomų aviacinių degalų gabenimui populiariausiais Lietuvos oro linijų reisais bei skrydžio atstumais.
3. Sąlyginių gabenimo išlaidų metodu apskaičiuoti, ar apsimoka gabenti papildomą aviacinių degalų kiekį populiariausiomis Lietuvos oro linijų skrydžių kryptimis.

Pradiniai lėktuvų duomenys, kurie bus reikalingi tolimesniems skaičiavimams, pateikiami 3.6 lentelėje.

3.6 lentelė. Lėktuvų B737 ir B757 duomenys

	Aprašymas
	Lėktuvo tipas

	
	B737
	B757

	Aviacinių degalų sanaudos, t/h
	2300
	3800

	Lėktuvo kreiserinis greitis, km/h
	800
	850

	Aviacinių degalų bakų talpa, t
	19
	34

	Maksimalus skrydžio nuotolis, km
	4200
	7200

	Apytikslis pastovus aviacinių degalų rezervas, t
	3,0
	4,5

	Aviacinių degalų sąnaudų padidėjimas papildomam šių degalų kiekiui gabenti, %
	4
	4

	Išlaidos techninei  priežiūrai dėl papildomo aviacinių degalų kiekio gabenimo, USD/t
	6
	6


Oro uostų sąrašas, kuriuos nagrinėsiu savo skaičiavimuose, pateiktas 3.7 lentelėje, kartu pateikiami atstumai iki oro uostų nuo Tarptautinio Vilniaus oro uosto, bei tų oro uostų aviacinių degalų kainos. Atstumai tarp oro uostų gali skirtis priklausomai nuo to kokiu maršrutu skrenda kiekviena atskira oro linija. Kainos yra apytikslės, nes kiekvienai oro linijai jos skirtingos ir yra konfidencialios, bei viešai neskelbiamos.

3.7 lentelė. Užsienio oro uostai, aviacinių degalų kainos juose bei atstumai iki Vilniaus oro uosto

	Užsienio oro uostas
	Atstumas iki Tarptautinio Vilniaus oro uosto, km
	Aviacinių degalų kaina, USD/t

	Londonas
	1747
	1080

	Dublinas
	2055
	1050

	Maskva
	784
	1080

	Kijevas
	611
	1100

	Stambulas
	1540
	1050

	Milanas
	1544
	1040

	Roma
	1717
	1040

	Barselona
	2262
	1050

	Frankfurtas
	1246
	1050

	Amsterdamas
	1382
	1040

	Briuselis
	1458
	1050

	Paryžius
	1677
	1040

	Heraklionas
	2144
	1080

	Stokholmas
	713
	1040

	Salonikai
	1579
	1080


Turėdamas informaciją apie lėktuvus (3.6 lentelė) bei žinodamas atstumus iki užsienio oro uostų (lentelė 3.7), galiu apskaičiuoti aviacinių degalų kiekį, reikalingą skrydžiui, skrendant lėktuvais B737 arba B757. Skaičiavimo rezultatai pateikiami 3.8 lentelėje.

3.8 lentelė. Aviacinių degalų kiekiai, reikalingi nuskristi iki užsienio oro uostų

	Užsienio oro uostas
	Skrydžiui reikalingi aviaciniai degalai, t

	
	B737
	B757

	Londonas
	5,0
	7,8

	Dublinas
	5,9
	9,2

	Maskva
	2,3
	3,5

	Kijevas
	1,8
	2,7

	Stambulas
	4,4
	6,9

	Milanas
	4,4
	6,9

	Roma
	4,9
	7,7

	Barselona
	6,5
	10,1

	Frankfurtas
	3,6
	5,6

	Amsterdamas
	4,0
	6,2

	Briuselis
	4,2
	6,5

	Paryžius
	4,8
	7,5

	Heraklionas
	6,2
	9,6

	Stokholmas
	2,0
	3,2

	Salonikai
	4,5
	7,1


Dar vienas svarbus dydis, kurį turiu apskaičiuoti, yra papildomai sunaudojamas aviacinių degalų kiekis, reikalingas gabenti papildomus degalus. Jo dydis, nurodytas 3.6 lentelėje, yra 4 %, suskaičiuoju jo reikšmes, o rezultatus pateikiu 3.9 lentelėje.

3.9 lentelė. Papildomai sunaudojami aviaciniai degalai papildomam šių degalų kiekiui gabenti į užsienio oro uostus

	Užsienio oro uostas
	Aviaciniai degalai, sunaudojami papildomiems degalams gabenti, t

	
	B737
	B757

	Londonas
	0,439
	0,642

	Dublinas
	0,607
	0,888

	Maskva
	0,088
	0,129

	Kijevas
	0,054
	0,079

	Stambulas
	0,341
	0,499

	Milanas
	0,343
	0,502

	Roma
	0,424
	0,620

	Barselona
	0,736
	1,076

	Frankfurtas
	0,223
	0,327

	Amsterdamas
	0,275
	0,402

	Briuselis
	0,306
	0,447

	Paryžius
	0,404
	0,592

	Heraklionas
	0,661
	0,967

	Stokholmas
	0,073
	0,107

	Salonikai
	0,358
	0,525


Atliekant visus papildomų aviacinių degalų gabenimo skaičiavimus svarbu įvertinti ir tai, ar lėktuvo aviacinių degalų bakai yra pakankami gabenti papildomus degalus. Todėl apskaičiuoju, kokį bendrą aviacinių degalų kiekį turėsime pilti įšvykimo oro uoste. Šis kiekis susidės iš:

· skrydžiui į paskirties oro uostą reikalingų aviacinių degalų;

· atgaliniam skrydžiui iš paskirties oro uosto reikalingų aviacinių degalų;

· aviacinių degalų, sunaudojamų papildomiems degalams gabenti;

· aviacinių degalų rezervo.

Paimu visus skaičiavimams reikalingus duomenis is 3.6, 3.8 ir 3.9 lentelių ir skaičiuoju aviacinių degalų kiekį, kurį reikės piltis išvykimo oro uoste. Skaičiavimo rezultatus pateikiu 3.10 lentelėje.

3.10 lentelė. Aviacinių degalų kiekiai pilami, skrydžiams į užsienio oro uostus išvykimo oro uoste, gabenant papildomus degalus 

	Užsienio oro uostas
	Pilami aviacinių degalų kiekiai, t

	
	B737
	B757

	Londonas
	13,7
	21,1

	Dublinas
	15,7
	24,1

	Maskva
	7,7
	11,8

	Kijevas
	6,6
	10,2

	Stambulas
	12,4
	19,0

	Milanas
	12,4
	19,1

	Roma
	13,5
	20,8

	Barselona
	17,0
	26,2

	Frankfurtas
	10,5
	16,2

	Amsterdamas
	11,4
	17,5

	Briuselis
	11,9
	18,2

	Paryžius
	13,2
	20,4

	Heraklionas
	16,2
	25,0

	Stokholmas
	7,3
	11,1

	Salonikai
	12,6
	19,4


Kaip matome į visus pasirinktus oro uostus galime gabenti visą aviacinių degalų kiekį reikalingą atgaliniam skrydžiui, tai yra, nei vienas reikalingas pilti aviacinių degalų kiekis neviršyja 3.6 lentelėje nurodytų lėktuvų B737 ir B757 maksimalios aviacinių degalų bakų talpos.

Turėdamas visą pradinę reikalingą informaciją, pereinu prie anksčiau suformuluotų uždavinių sprendimo, pasinaudojant 3 papildomų aviacinių degalų gabenimo sąnaudų skaičiavimo metodais.

3.3.1. Aviacinių degalų kainų skaičiavimas papildomo procentinio sunaudojimo metodu

Pasinaudodamas 3 formule, skaičiuoju kokioms minimalioms kainoms, į kurias jau yra įskaičiuotos papildomos techninės priežiūros išlaidos, esant užsienio oro uostuose, apsimoka gabenti papildomą aviacinių degalų kiekį iš Tarptautinio Vilniaus oro uosto. Skaičiavimų rezultatai pateikiami 3.11 lentelėje, kartu 3.2 paveiksle pateikiamas gautų kainų grafinis palyginimas su užsienio oro uostų aviacinių degalų kainomis.

3.11 lentelė. Minimalios aviacinių degalų kainos užsienio oro uostuose, kurioms esant apsimoka gabenti papildomus degalus iš Tarptautinio Vilniaus oro uosto

	Užsienio oro uostas
	Papildomai gabenamų aviacinių degalų kainos, USD/t

	
	B737
	B757

	Londonas
	1093
	1088

	Dublinas
	1109
	1103

	Maskva
	1045
	1043

	Kijevas
	1037
	1035

	Stambulas
	1083
	1078

	Milanas
	1083
	1079

	Roma
	1092
	1087

	Barselona
	1119
	1112

	Frankfurtas
	1068
	1065

	Amsterdamas
	1075
	1071

	Briuselis
	1079
	1075

	Paryžius
	1090
	1085

	Heraklionas
	1113
	1107

	Stokholmas
	1042
	1040

	Salonikai
	1085
	1080

3.2 pav. Užsienio oro uostų aviacinių degalų kainų palyginimas su papildomai atgabentų aviacinių degalų kainomis 

Apibendrinant darome šias išvadas:

· Papildomus aviacinius degalus finansiškai apsimoka gabenti tik į tuos oro uostus, kurių kainos yra ženkliai didesnės už Tarptautinio Vilniaus oro uosto aviacinių degalų kainas.
· Papildomai sunaudotų aviacinių degalų kiekis priklauso nuo skrydžio laiko, todėl, kaip matyti iš 3.11 lentelės ir 3.2 paveikslo, labiau apsimoka papildomus aviacinius degalus gabenti greitesniu lėktuvu, šiuo atveju B757.
· Šiuo atveju apskaičiavus procentinio sunaudojimo metodu, papildomus aviacinius degalus finansiškai apsimoka gabenti tik į du oro uostus: Maskvos ir Kijevo, nes kainos šiuose oro uostuose yra didenės nei papildomai atgabentų aviacinių degalų kainos. 

· Dar viename oro uoste – Stokholme perkamų aviacinių degalų kaina yra lygi lėktuvu B757 atsigabentų aviacinių degalų kainai. Tačiau esant lygioms kainoms papildomo kiekio gabenti neapsimoka aplinkosaugos aspektu – sudeginamas papildomas aviacinių degalų kiekis ir tokiu būdu didėja oro tarša. 

Pagrindinis iškelto tikslo rezultatas: apskaičiuoti, kokioms minimalioms kainoms esant apsimoka gabenti papildomus aviacinius degalus populiariausiais Lietuvos oro linijų maršrutais, pateiktas 3.11 lentelėje.

3.3.2. Sąlyginės kainos koeficientų lentelės sudarymas 

Pagal 4 formulę pirmiausiai apskaičiuosiu papildomų aviacinių degalų gabenimo sąlyginės kainos koeficientus mano tyrimuose naudojamiems užsienio oro uostams. O taip pat pagal 5 formulę apskaičiuosiu sąlygines papildomų aviacinių degalų gabenimo kainas bei pateiksiu gautų sąlyginių aviacinių degalų gabenimo kainų, su jau įskaičiuotomis išlaidomis papildomai techninei priežiūrai, palyginimą su tuose oro uostuose parduodamų aviacinių degalų kainomis. Skaičiavimo rezultatai pateikiami 3.12 ir 3.13 lentelėse, o grafinis minėtų aviacinių degalų kainų palyginimas vaizduojamas 3.3 paveiksle.

3.12 lentelė. Sąlyginės kainos koeficientai užsienio oro uostams

	Užsienio oro uostas
	Sąlyginės kainos koeficientai

	
	B737
	B757

	Londonas
	1,096
	1,090

	Dublinas
	1,115
	1,107

	Maskva
	1,041
	1,038

	Kijevas
	1,032
	1,030

	Stambulas
	1,083
	1,078

	Milanas
	1,084
	1,078

	Roma
	1,094
	1,088

	Barselona
	1,128
	1,119

	Frankfurtas
	1,066
	1,062

	Amsterdamas
	1,074
	1,070

	Briuselis
	1,079
	1,074

	Paryžius
	1,092
	1,086

	Heraklionas
	1,120
	1,112

	Stokholmas
	1,037
	1,035

	Salonikai
	1,086
	1,080


3.13 lentelė. Sąlyginės aviacinių degalų kainos užsienio oro uostuose su įskaičiuotomis išlaidomis techninei priežiūrai

	Užsienio oro uostas
	Sąlyginės aviacinių degalų kainos, USD/t

	
	B737
	B757

	Londonas
	1102
	1096

	Dublinas
	1121
	1113

	Maskva
	1047
	1044

	Kijevas
	1038
	1036

	Stambulas
	1089
	1084

	Milanas
	1090
	1084

	Roma
	1100
	1094

	Barselona
	1134
	1125

	Frankfurtas
	1072
	1068

	Amsterdamas
	1080
	1076

	Briuselis
	1085
	1080

	Paryžius
	1098
	1092

	Heraklionas
	1126
	1118

	Stokholmas
	1043
	1041

	Salonikai
	1092
	1086

3.3 pav. Sąlyginių papildomai gabenamų aviacinių degalų kainų palyginimas su kainomis užsienio oro uostuose

Gauti sąlyginės kainos koeficientai nepriklauso nuo esamų aviacinių degalų kainų, todėl pasikeitus kainoms jie gali būti ir toliau sėkmingai naudojami oro linijų papildomo aviacinių degalų kiekio gabenimo skaičiavimuose.

Dabar apskaičiuosiu sąlyginės kainos koeficientus lėktuvams B737 ir B757 priklausomai nuo skrydžio atstumų ir nubraižysiu sąlyginės kainos koeficientų priklausomybės nuo nuskristo atstumo grafikus. Skaičiavimo rezultatai pateikiami 3.14 lentelėje, o sąlyginės kainos koeficientų priklausomybė nuo skrydžio atstumo matoma 3.4 paveiksle.

3.14 lentelė. Sąlyginės kainos koeficientai nustatytiems skrydžio atstumams

	Skrydžio atstumas, km
	Sąlyginės kainos koeficientas

	
	B737
	757

	100
	1,005
	1,005

	500
	1,026
	1,024

	1000
	1,053
	1,049

	1500
	1,081
	1,076

	2000
	1,111
	1,104

	2500
	1,143
	1,133

	3000
	1,176
	1,164

	4000
	1,250
	1,232

	5000
	
	1,308

	6000
	
	1,393

	7000
	
	1,491

3.4 pav. Sąlyginės kainos koeficientų priklausomybė nuo skrydžio atstumų
Apibendrinant rezultatus galima konstatuoti, kad:

· Papildomus aviacinius degalus finansiškai apsimoka gabenti tik į tuos oro uostus, kurių aviacinių degalų kainos yra ženkliai didesnės už Tarptautinio Vilniaus oro uosto.
· Iš 3.13 ir 3.14 lentelių bei 3.3 ir 3.4 paveikslų matome, kad papildomus aviacinius degalus labiau apsimoka gabenti greitesniu lėktuvu, šiuo atveju B757.
· Šiuo atveju, apskaičiavus sąlyginės kainos koeficiento metodu, papildomus aviacinius degalus finansiškai apsimoka gabenti tik į du oro uostus: Maskvos ir Kijevo, nes kainos šiuose oro uostuose yra didenės, nei papildomai atgabentų aviacinių degalų kainos.

· Kaip matome iš 3.14 lentelės ir 3.4 paveikslo, priklausomybė tarp sąlyginės kainos koeficiento ir skrydžio atstumo yra tiesinė lėktuvams B737 ir B757.

Pagrindinis iškelto tikslo: sudaryti sąlyginių kainos koeficientų lenteles papildomiems aviaciniams degalams gabeniti populiariausiais Lietuvos oro linijų reisais bei skrydžio atstumais, rezultatas pateikiamas 3.13 ir 3.14 lentelėse.

3.3.3. Papildomų aviacinių degalų gabenimo įvertinimas sąlyginių gabenimo išlaidų metodu

Vertinant papildomų aviacinių degalų gabenimą sąlyginių gabenimo išlaidų metodu pasinaudosiu 2.2. skyriuje išdėstyta metodika:

1. Įvertinamos visos išlaidos aviaciniams degalams, kai papildomas aviacinių degalų kiekis nėra gabenamas.
2. Įvertinamos visos išlaidos aviaciniams degalams, kai gabenamas papildomas aviacinių degalų kiekis, reikalingas atgaliniam skrydžiui atlikti.
3. Palyginamos patiriamos išlaidos gabenant papildomus aviacinius degalus ir negabenant.

Pagal 9 formulę apskaičiuojų sąlygines aviacinių degalų gabenimo išlaidas, į jas įskaičiuojant papildomai susidarančias išlaidas techninei priežiūrai, pasirinktiems užsienio oro uostams. Skaičiavimo rezultatai pateikiami 3.15 lentelėje, o grafinis gautų rezultatų atvaizdavimas pateikiamas 3.5 paveiksle.

3.15 lentelė. Sąlyginės papildomų aviacinių degalų gabenimo išlaidos

	Užsienio oro uostas
	Sąlyginės papildomų degalų gabenimo išlaidos, USD

	
	B737
	B757

	Londonas
	67
	64

	Dublinas
	347
	484

	Maskva
	-78
	-130

	Kijevas
	-111
	-178

	Stambulas
	146
	196

	Milanas
	192
	267

	Roma
	256
	359

	Barselona
	449
	631

	Frankfurtas
	66
	82

	Amsterdamas
	139
	192

	Briuselis
	121
	160

	Paryžius
	240
	337

	Heraklionas
	205
	258

	Stokholmas
	3
	-1

	Salonikai
	22
	2

3.5 pav. Sąlyginės aviacinių degalų gabenimo išlaidos

Apibendrinant rezultatus darome šias išvadas:

· Papildomus aviacinius degalus finansiškai apsimoka transportuoti tik į tuos oro uostus, kurių kainos yra ženkliai didesnės už Tarptautinio Vilniaus oro uosto kainas.
· Iš 3.15 lentelės ir 3.5 paveikslo matome, kad praktiškai visais atvejais lėktuvo B757 sąlyginės išlaidos ar pasiekiama finansinė nauda yra didesnės nei lėktuvo B737, taip yra dėl didesnių lėktuvo B757 aviacinių degalų sąnaudų.
· Duotuoju momentu papildomus aviacinius degalus lėktuvais B737 ir B757 finansiškai apsimoka gabenti tik į du oro uostus: Maskvos ir Kijevo, nes sąlyginės papildomų degalų gabenimo išlaidos yra < 0.
· Lėktuvo B757 sąlyginės papildomų aviacinių degalų gabenimo išlaidos yra mažesnės ir Stokholmo skrydyje, tačiau finansinė nauda tesudaro 1 JAV dolerį, o dėl papildomų aviacinių degalų gabenimo bus sudegintas papildomas aviacinių degalų kiekis, ko pasekoje bus išmetami papildomi teršalai į atmosferą.
· Siūlau, priklausomai nuo skrydžio atstumo, papildomus aviacinius degalus gabenti esant 50 – 100 JAV dolerių finansinei naudai.

Pagrindinio tikslo rezultatas: sąlyginių gabenimo išlaidų metodu apskaičiuoti ar apsimoka gabenti papildomus aviacinius degalus populiariausiomis Lietuvos oro linijų skrydžių kryptimis, atsakymas: apsimoka gabenti tik Maskvos ir Kijevo kryptimis, dalinai apsimoka Stokholmo kryptimi, bet gaunama finansinė nauda bus minimali.

3.4. Lenktų antsparnių sumontavimo galimybių tyrimas
3.4.1. Įrangos ir darbų kainų analizė
Nagrinėsiu lenktų antsparnių sumontavimo galimybes bei potencialią iš jų gaunamą naudą oro linijoms Lietuvoje. Kad tai padaryti pirmiausiai turime žinoti tokios įrangos kainas. Žemiau esančioje lentelėje 3.16 yra pateikiamos lenktų antsparnių įrangos kainos įvairiems „Boeing“ tipo lėktuvams, tačiau aš nagrinėsiu tik galimybes sumontuoti šią įrangą Lietuvos oro linijų šiuo metu naudojamų B737 tipo 300 ir 500 serijos lėktuvams ir B757 tipo 200 serijos lėktuvams.
3.16 lentelė. Lenktų antsparnių įrangos kainos

	Lėktuvo tipas – serija
	Įrangos kainos, USD

	B737 – 700/800/900
	885 000

	B737 – 300/500
	650 000

	B757 - 200
	935 000

	B767 – 300ER/F
	1850 000


Įranga susideda iš: lenktų antsparnių, sparnų modifikavimo įrankių komplekto, visų kitų būtinų medžiagų, dalių bei tvirtinimo priemonių, taip pat yra pridedama visa techninė dokumentacija bei susijusi programinė įranga.

Papildomai kainuotų tik pačios įrangos sumontavimas, 3.17 lentelėje yra pateikiamos lenktų antsparnių sumontavimo darbų kainos, reikalingų darbo valandų skaičius bei apytiksliai reikalingas darbo dienų skaičius.

3.17 lentelė. Lenktų antsparnių sumontavimo sąnaudos

	Lėktuvo tipas - serija
	Darbo valandų skaičius
	Kaina, USD
	Apytikslis reikalingų dienų skaičius

	B737–300/500
	1600
	50 000
	8-10

	B757–200
	3800
	65 000
	9-15


Savo darbe nevertinsiu dėl lėktuvo prastovos oro linijų negautų pajamų, nes pirmiausiai negautos pajamos kiekvienose oro linijose vertinamos skirtingai, o antra lenktų antsparnių sumontavimo darbus galima suplanuoti lygiagrečiai su reguliariai numatytais lėktuvo techninės būklės patikrinimais, todėl lėktuvo prastovos galima ir visiškai išvengti.

Apibendrinant vieno lėktuvo modifikavimas, sumontuojant lenktus antsparnius, Lietuvos oro linijoms apytiksliai kainuotų:

· B737-300/500 – 700 000 JAV dolerių;
· B757-200 – 1000 000 JAV dolerių. 
Papildomų išlaidų lėktuvo pilotų mokymams nėra, nes:

· Mokymai skristi su sumontuotais lenktais antsparniais nesiskiria nuo A lygio įprastinių pilotų mokymų, 

· Nereikia redaguoti esamų oro linijų skraidymo procedūrų, o taip pat nėra būtina keisti pagrindinius skrydžio parametrus (kilimo ar nusileidimo greičiai ir kt.).

Lenktų atsparnių sistema reikalauja tik minimalios papildomos techninės priežiūros, šalia įprastinės „Boeing“ komercinių lėktuvų priežiūros. Techninių patikrinimų (visos sistemos) atlikimo intervalai ir metodika yra labai artimi kitiems svarbiausiems lėktuvo sparnų pagrindinių dalių techniniams patikrinimams. Vidutiniškai lenkti antsparniai prideda 39 valandas papildomos techninės priežiūros per 6 metus.
3.4.2. Lenktų antsparnių sumontavimas lėktuve B737

3.6 paveiksle matome kiek dėl lenktų atsparnių sumontavimo pasikeičia B737-300/500 lėktuvų fiziniai parametrai. 

3.6 pav. Lėktuvų B737-300/500 fizinių parametrų pasikeitimas sumontavus lenktus antsparnius
Dėl lenktų atsparnių sumontavimo bendras lėktuvo fizinių parametrų (sparnų mojis, sparnų užsilenkimo aukštis) padidėjimas nėra didelis ir praktiškai jokios neigiamos įtakos neturi. Atitinkamai sumontavus lenktus antsparnius B737-300/500 tipo lėktuvuose, lėktuvo sausas svoris padidėja 363 kg. Kaip jau minėjau savo darbe anksčiau, dėl svorio padidėjimo šiek tiek padidėja lėktuvo aviacinių degalų sąnaudos, tačiau lenkti antsparniai jas vėlgi sumažina, tad bendrą aviacinių degalų sąnaudų sumažėjimą galime pamatyti 3.7 paveiksle.

[image: image32.emf]0

0,5

1

1,5

2

2,5

3

3,5

4

4,5

5

0 1000 2000 3000 4000 5000

Skrydžio atstumas, km

Sutaupoma degalų, %


3.7 pav. B737-300/500 aviacinių degalų sanaudų sumažėjimas sumontavus lenktus antsparnius

Matyti, kad aviacinių degalų taupymas labai priklauso nuo to, kokiu atstumu skrenda lėktuvas: kuo nuskristas atstumas yra didesnis, tuo daugiau aviacinių degalų sutaupoma, ir atvirkščiai, kuo trumpesnis atstumas, tuo procentiškai mažesnis yra aviacinių degalų sutaupymas. 

Galima teigti, kad jei oro linijos skraido ir tolimais, ir artimais maršrutais, joms labiausiai apsimokėtų pirmiausiai modernizuoti, sumontuojant lenktus antsparnius tuose lėktuvuose, kurie bus naudojami tolimesniems skrydžiams. 3.18 lentelėje pateikiu aviacinių degalų taupymo vidutines procentines išraiškas atitinkamiems nuskristų atstumų intervalams lėktuvams B737-300/500.

3.18 lentelė. Aviacinių degalų taupymas priklausomai nuo skrydžio atstumo lėktuvams B737-300/500
	Skrydžio atstumas, km
	Vidutiniškai taupoma aviacinių degalų, %

	Iki 500
	1

	Nuo 500 iki 1000
	2,3

	Nuo 1000 iki 2000
	3,4

	Nuo 2000 iki 3000
	4

	Daugiau nei 3000
	4,3


Labai svarbu įvertinti, kiek vienas B737-300/500 tipo lėktuvas galėtų sutaupyti aviacinių degalų per metus, sumontavus lenktus antsparnius, taip pat, kokią finansinę naudą būtu galima gauti sumažinus aviacinių degalų sąnaudas. Apibendrinti skaičiavimų rezultatai pateikiami 3.19 lentelėje.

3.19 lentelė. Sutaupomi aviaciniai degalai vienam B737-300/500 tipo lėktuvui per metus priklausomai nuo vykdomų skrydžių atstumų

	Skrydžio atstumas, km
	Vidutiniškai taupoma aviacinių degalų, t
	Sutaupomų aviacinių degalų kaina, USD

	Iki 500
	60
	60 000

	Nuo 500 iki 1000
	138
	138 000

	Nuo 1000 iki 2000
	204
	204 000

	Nuo 2000 iki 3000
	240
	240 000

	Daugiau nei 3000
	258
	258 000


Paskutinė ir svarbiausia lenktų antsparnių sumontavimo lėktuve B737-300/500 tyrimo dalis yra apskaičiuoti, per kiek metų atsipirktų tokia, sąlyginai nemaža, investicija. Jau anksčiau nustačiau, kad įrangos sumontavimo kaštai šio tipo lėktuvui yra 700 000 USD. Skaičiavimo rezultatai pateikiami 3.20 lentelėje.

3.20 lentelė. Lenktų ansparnių atsipirkimas metais lėktuvui B737-300/500
	Skrydžio atstumas, km
	Investicijos atsipirkimas metais

	Iki 500
	11,7

	Nuo 500 iki 1000
	5,1

	Nuo 1000 iki 2000
	3,4

	Nuo 2000 iki 3000
	2,9

	Daugiau nei 3000
	2,7

	Vidurkis:
	5,2


Apibendrinant atliktą lenktų antsparnių sumontavimo lėktuvui B737-300/500 tyrimą, galima teigti, kad tokia investicija vidutiniškai atsipirktų per 5,2 metus.

3.4.3. Lenktų antsparnių sumontavimas lėktuve B757
3.8 paveiksle parodyta, kiek dėl lenktų atsparnių pasikeičia B757 lėktuvo fiziniai parametrai. 

3.8 pav. Lėktuvo B757 fizinių parametrų pasikeitimas sumontavus lenktus antsparnius

Dėl lenktų atsparnių sumontavimo bendras lėktuvo fizinių parametrų (sparnų mojis, sparnų užsilenkimo aukštis) padidėjimas nėra didelis ir jokios praktiškai jokios neigiamos įtakos neturi. Atitinkamai sumontavus lenktų antsparnių įrangą B757 tipo lėktuvuose, lėktuvo sausas svoris padidėja 599 kg. Kaip jau minėjau savo darbe anksčiau, dėl svorio padidėjimo šiek tiek padidėja lėktuvo aviacinių degalų sąnaudos, tačiau lenkti antsparniai jas vėlgi sumažina, tad bendrą aviacinių degalų sąnaudų sumažėjimą galime pamatyti 3.9 paveiksle.

3.9 pav. Lėktuvo B757 aviacinių degalų sanaudų sumažėjimas sumontavus lenktus antsparnius

Matome, kad aviacinių degalų taupymas labai priklauso nuo to kokiu atstumu skrenda lėktuvas: kuo nuskristas atstumas yra didesnis tuo daugiau aviacinių degalų sutaupoma ir atvirkščiai kuo trumpesnis atstumas tuo procentiškai mažesnis yra aviacinių degalų sutaupymas. 

Jei oro linijos skraido ir tolimais ir artimais maršrutais, joms labiausiai apsimokėtų pirmiausiai modernizuoti, sumontuojant lenktus antsparnius, tuos lėktuvus, kurie bus naudojami tolimesniems skrydžiams. 3.21 lentelėje pateikiu aviacinių degalų taupymo vidutines procentines išraiškas atitinkamiems nuskristų atstumų intervalams lėktuvui B757.

3.21 lentelė. Aviacinių degalų taupymas priklausomai nuo skrydžio atstumo lėktuvui B757
	Skrydžio atstumas, km
	Vidutiniškai taupoma aviacinių degalų, %

	Iki 1000
	2

	Nuo 1000 iki 2000
	3,2

	Nuo 2000 iki 4000
	4,25

	Nuo 4000 iki 6000
	5

	Daugiau nei 6000
	5,4


Labai svarbu įvertinti, kiek vienas B757 tipo lėktuvas potencialiai sutaupytų aviacinių degalų per metus, sumontavus lenktus antsparnius, taip pat, kokią finansinę naudą būtų galima gauti sumažinus aviacinių degalų sąnaudas. Apibendrinta informacija pateikta 3.22 lentelėje.

3.22 lentelė. Sutaupomi aviaciniai degalai vienam B757 tipo lėktuvui per metus priklausomai nuo vykdomų skrydžių atstumų

	Skrydžio atstumas, km
	Vidutiniškai taupoma aviacinių degalų, t
	Sutaupomų aviacinių degalų kaina, USD

	Iki 1000
	180
	180 000

	Nuo 1000 iki 2000
	288
	288 000

	Nuo 2000 iki 4000
	382,5
	382 500

	Nuo 4000 iki 6000
	450
	450 000

	Daugiau nei 6000
	486
	486 000


Paskutinė ir svarbiausia lenktų antsparnių sumontavimo lėktuve B757 tyrimo dalis yra apskaičiuoti, per kiek metų atsipirktų tokia investicija. Jau anksčiau nustačiau, kad įrangos sumontavimo kaštai šio tipo lėktuvui yra 1 000 000 USD. Skaičiavimo rezultatai pateikiami 3.23 lentelėje.
3.23 lentelė. Lenktų ansparnių atsipirkimas metais lėktuvui B757
	Skrydžio atstumas, km
	Investicijos atsipirkimas, metais

	Iki 1000
	5,6

	Nuo 1000 iki 2000
	3,5

	Nuo 2000 iki 4000
	2,6

	Nuo 4000 iki 6000
	2,2

	Daugiau nei 6000
	2,1

	Vidurkis:
	3,2


Apibendrinant atliktą lenktų antsparnių sumontavimo lėktuvui B757 tyrimą, galima teigti, kad tokia investicija vidutiniškai atsipirktų per 3,2 metus.

3.5. Potencialios finansinės naudos skaičiavimas pasirinktiems aviacinių degalų sąnaudų mažinimo būdams planuojant ir vykdant skrydžius, ir atliekant techninę priežiūrą
Šioje dalyje nagrinėsiu tik aviacinių degalų taupymo variantus Lietuvos oro linijų eksploatuojamiems lėktuvams B737 ir B757.

3.5.1. Aviacinių degalų sąnaudų mažinimas planuojant skrydžius
Pirmiausiai panagrinėsiu lėktuvo svorio mažinimą. 2.2 skyriuje buvo aprašyti būdai kaip būtų galima sumažinti lėktuvo svorį, taip pat pateikta 2.1 lentelė su procentinėmis išraiškomis, kiek sumažėtų aviacinių degalų sąnaudos, sumažinus lėktuvo svorį 500 kg. Gaunamos finansinės naudos paskaičiavimo rezultatas pateikiamas 3.24 lentelėje.

3.24 lentelė. Per metus gaunama finansinė nauda lėktuvo svorį sumažinus 500 kg

	Lėktuvo tipas
	B737
	B757

	Sutaupoma aviacinių degalų, t/metus
	42
	49,5

	Sutaupoma per metus, USD
	42 000
	49 500


500 kg tesudaro labai nedidelę maksimalaus lėktuvų kilimo svorio (MTOW) dalį lygią atitinkamai 0,825 % lėktuvo B737 MTOW ir 0,432 % lėktuvo B757 MTOW, todėl manau, kad toks nedidelis svorio sumažinimas yra labai realus, žiūrint į sąrašą daiktų ir įrangos, kurias būtų galima išimti iš lėktuvo, ir oro linijos turi dėti pastangas, kad pasiektų dar geresnių rezultatų.

Planuojant skrydžio maršrutus yra būtina įvertinti kas apsimokės labiau ar skristi oro erdvėmis, kuriose perskridimo mokesčiai mažesni, ar skristi tiesiausiais atstumais taupant aviacinius degalus. Kiek būtų galima sutaupyti pinigų per metus, įvertinant aviacinių degalų sąnaudų padidėjimą vidutiniškai 2,3%, skrendant tiesiausiais maršrutais matome 3.25 lentelėje.

3.25 lentelė. Aviacinių degalų sąnaudų sumažėjimas skrendant tiesiausiais maršrutais

	Lėktuvo tipas
	B737
	B757

	Sutaupoma aviacinių degalų, t/metus
	138
	207

	Sutaupoma per metus, USD
	138 000
	207 000


Iš gautų rezultatų matome, kad sutaupomas aviacinių degalų kiekis vienam lėktuvui yra ženklus, tačiau šiuos skaičius dar reikėtų palyginti su kiekviename maršrute didėjančiais perskridimo mokesčiais. Kiekviena oro linija turėtų atlikti individualius skaičiavimus savo maršrutams ir įvertinti kuris variantas: skristi ilgesnį laiką ir deginti papildomus aviacinius degalus ar mokėti didesnius oro erdvės perskridimo mokesčius, jai bus finansiškai naudingesnis.

3.5.2. Aviacinių degalų sąnaudų mažinimas vykdant skrydžius
Tarp skrydžių lėktuvas visuomet turi nusileisti oro uostuose ir čia labai svarbu visuomet pasirinkti tinkamus veiksmus mažinant aviacinių degalų sąnaudas. Lėktuvui stovint ant žemės ir ruošiant jį skrydžiui jis turi būti aprūpinamas elektros srove, tam yra 3 būdai:

1. Veikiantys lėktuvo varikliai;

2. Veikianti lėktuvo pagalbinė jėgainė;
3. Perkama (arba nemokama) paslauga: atžeminių paslaugų kompanijos antžeminės jėgainės panaudojimas, jei ši paslauga ir yra mokama, jos kaina dažniausiai tesudaro ~65 USD/h, bet visgi dažniausiai antžeminė jėgainė suteikiama 1 val. arba ilgiau naudotis nemokamai. 
Lentelėje 3.26 suskaičiuotos išlaidos kiek kainuoja elektros srovės generavimas, naudojantis kiekvienu iš aukščiau paminėtų variantų.

3.26 lentelė. Elektros srovės generavimo išlaidos per valandą, lėktuvui stovint oro uoste

	Lėktuvas
	B737
	B757

	Veikiantys varikliai, USD/h
	660
	1080

	Pagalbinė jėgainė, USD/h
	120
	120

	Antžeminė jėgainė, USD/h
	0–65
	0–65


Nagrinėdami gautus rezultatus matome, kad antžeminės jėgainės panaudojimas yra finansiškai labiausiai apsimokantis, nes visgi dažniausiai ji gaunama naudotis nemokamai. Net ir tada, kai už antžeminę jėgainę reikia mokėti, tai yra 2 kartus ekonomiškesnis elektros generavimo būdas nei pagalbinė lėktuvo jėgainė ir net iki 10 kartų B737 lėktuvui ir iki 18 kartų B757 lėktuvui nei veikiantys minėtų lėktuvų varikliai. Tais atvejais, kai atžeminė jėgainė yra nepasiekiama, vietoj variklių turėtų būti naudojama pagalbinė jėgainė, nes tai labiau apsimoka lėktuvui B737 – 5,5 kartus, o B757 – 9 kartus. Taip pat atkreipiamas dėmesys į tai, kad visais atvejais turi būti kiek įmanoma vėliau užvedami lėktuvų varikliai, kurių veikimo sąnaudos yra ypač ženklios ir sudaro apytiksliai 9 USD/min lėktuvui B737 ir 18USD/min lėktuvui B757.
Kitas būdas mažinti aviacinių degalų sąnaudas yra variklių traukos sumažinimas 15 % pakilimo metu. Žinoma, kad tiek sumažinus trauką aviacinių degalų sąnaudos ilgesniu laiko tarpu (imant 1000 ciklų) atitinkamai sumažėja iki 0,4 %. Lentelėje 3.27 pateikiu finansinę šių sąnaudų sumažinimo išraišką.

3.27 lentelė. Aviacinių degalų sąnaudų sumažėjimas, sumažinus variklių trauką 15 % kilimo metu 

	Lėktuvo tipas
	B737
	B757

	Sutaupoma aviacinių degalų, t/metus
	24
	36

	Sutaupoma per metus, USD
	24000
	36000


Vėlgi gaunamas rezultatas yra pakankamai svarus, o įgyvendinamas nėra sudėtingas, tad oro linijoms yra verta jį svarstytų kaip vieną iš aviacinių degalų sąnaudų mažinimo programos punktų.

Aviacinių degalų sąnaudas skrendant galima sumažinti per dar vieną nesudėtingą operaciją – oro kondicionavimo sistemos tinkamą reguliavimą. Šiuo būdu galima pasiekti aviacinių degalų sąnaudų sumažinimą atitinkamai B737 lėktuvui nuo 0,5 iki 1 %, o B757 nuo 0,3 iki 0,7 %. Finansinė tokio sąnaudų sumažinimo išraiška pateikta 3.28 lentelėje.

3.28 lentelė. Aviacinių degalų sąnaudų mažinimas tinkamai reguliuojant oro kondicionavimo sistemą

	Lėktuvo tipas
	B737
	B757

	Sutaupoma aviacinių degalų, t/metus
	30-60
	27-63

	Sutaupoma per metus, USD
	30 000–60 000
	27 000–63 000


Apibendrinant apžvelgtus degalų taupymo būdus galiu teigti, kad jų įgyvendinimas nėra sudėtingas ir nereikalauja dideliu investicijų.
3.5.3. Aviacinių degalų sąnaudų mažinimas per techninę priežiūrą
Pirmiausiai įvertinsiu padidėjusio oro pasipriešinimo įtaką aviacinių degalų sąnaudoms. Oro pasipriešinimo padidėjimas 1 %, padidina aviacinių degalų sąnaudas atitinkamai lėktuvui B737 – 0,25 %, o lėktuvui B757 – 0,28 %. 3.29 lentelėje pateikiama finansinė išraiška tokio padidėjimo išraiška per metus.
3.29 lentelė. Dėl 1 % padidėjusio lėktuvo oro pasipriešinimo per metus susidarančios aviacinių degalų sąnaudos 

	Lėktuvo tipas
	Aviacinių degalų sąnaudos, t/metus
	Išlaidos, USD/metus

	B737
	15
	15 000

	B757
	25
	25 000


Reguliarus lėktuvo plovimas sumažina oro pasipriešinimą, atsirandantį dėl ant paviršiaus susikaupusių nešvarumų, 0,1 %. Iš ankstesnių skaičiavimų žinodami kiek padidėjęs lėktuvo oro pasipriešinimas padidina to lėktuvo aviacinių degalų sąnaudas, galime paskaičiuoti kiek lėktuvo plovimas leistų sumažinti išlaidas aviaciniams degalams per metus, rezultatus matome 3.30 lentelėje.

3.30 lentelė. Aviacinių degalų sąnaudų sumažėjimas dėl lėktuvo plovimo.

	Lėktuvo tipas
	Aviacinių degalų sąnaudos, t/metus
	Išlaidos, USD/metus

	B737
	1,5
	1500

	B757
	2,5
	2500


Lėktuvo plovimas visų pirma yra vykdomas norint suteikti jam estetinį vaizdą, tačiau kaip rodo skaičiavimai taip dar ir yra taupomi aviaciniai degalai. Taigi apibendrinant galime konstatuoti, kad oro linijos neturėtų labai taupyti pinigų savo lėktuvų plovimui, nes, kaip rodo atlikti skaičiavimai, pats lėktuvo plovimas jau duoda pamatuojamą finansinę naudą.

Tinkama lėktuvo variklių priežiūra tai pat labai įtakoja aviacinių degalų sąnaudas. Paskaičiuosiu kiek galima būtų sumažinti aviacinių degalų sąnaudas vienam lėktuvui per metus atliekant variklio plovimą kas 500 ir kas 1000 ciklų. Apibendrinti rezultatai pateikiami 3.31 lentelėje.

3.31 lentelė. Aviacinių degalų sąnaudų sumažėjimas atliekant reguliarius variklio plovimus

	Lėktuvo tipas
	B737
	B757

	Plovimas kas kiek ciklų
	1000
	500
	1000
	500

	Sutaupoma aviacinių degalų, t/metus
	30
	45
	45
	67,5

	Sutaupoma per metus, USD
	30 000
	45 000
	45 000
	67 500


Tęsiant aviacinių degalų sąnaudų mažinimą per variklių priežiūrą tema, pabandysiu išsiaiškinti kiek būtų galima sumažinti aviacinių degalų sąnaudas reguliariai atliekant variklio įpurškimo vožtuvų priežiūrą. Kaip žinia, procentaliai dėl tokių procedūrų aviacinių degalų sąnaudas galime sumažinti 0,8 – 1,25 %, finansinė tokių procedūrų nauda matoma 3.32 lentelėje.

3.32 lentelė. Aviacinių degalų sąnaudų sumažėjimas reguliariai atliekant variklio įpurškimo vožtuvų remontą

	Lėktuvo tipas
	B737
	B757

	Sutaupoma aviacinių degalų, t/metus
	48-75
	72-112,5

	Sutaupoma per metus, USD
	48 000-75 000
	72 00-112 500


Apibendrinant lėktuvo variklių priežiūros įtakos aviacinių degalų sąnaudoms skaičiavimus, galime konstatuoti, kad aviacinių degalų sąnaudų sumažėjimas ir dėl to gaunama finansinė nauda yra ženkli, tačiau kiekvienos oro linijos turėtų įvertinti tokių darbų atlikimo kaštus. Kaip žinia, techninės priežiūros kainos kiekvienai oro linijai yra labai skirtingos, bei yra konfidencialios. Todėl detalią sutaupytų, dėl variklių techninės priežiūros, aviacinių degalų ir kaštų, patirtų tai priežiūrai atlikti, analizę kiekviena oro linija turėtų pasidaryti individualiai ir pasirinkti jai priimtiniausią ir finansiškai sau naudingiausią variantą.

Iškelto uždavinio apibendrinimas: Buvo paskaičiuota aviacinių degalų sąnaudų sumažėjimo finansinė nauda, gaunama pasinaudojant pasirinktais aviacinių degalų taupymo būdais skrydžių planavime, skrydžių vykdyme ir techninėje priežiūroje. Nors rezultatai ir yra labai geri, tačiau neretais atvejais nereikia pamiršti, kad nebuvo vertinami, potencialiai šių priemonių įgyvendinimui reikalingi, kaštai, kurie gali kiekvienu atskiru atveju svyruoti nuo artimų nuliui iki ženklių ir netgi potencialiai didesnių už realiai gaunamą naudą. Tai nebuvo daroma, nes daugeliu atvejų tai labai specifinės išlaidos, kurios turėtų būti skaičiuojamos kiekvienai oro linijai individualiai, priklausomai nuo jos veiklos krypties bei apimties, vidinių procedūrų ir taisyklių, iš išorės tiekėjų gaunamų paslaugų kainų, turimų partnerių ir daugelio kitų labai individualių kiekvienai oro linijai dalykų.
IŠVADOS IR PASIŪLYMAI

Išvados

1. Net ir nedidelis aviacinių degalų sąnaudų sumažinimas šiais laikais, kai aviacinių degalų kainos yra rekordiškai didelės, gali duoti didelę finansinę naudą, kuri skaičiuojama tūkstančiais JAV dolerių oro linijoms, net jei jos turimų lėktuvų parkas nėra didelis.
2. Papildomus aviacinius degalus finansiškai apsimoka gabenti tik į tuos oro uostus, kurių kainos yra ženkliai didesnės už Tarptautinio Vilniaus oro uosto aviacinių degalų kainas. Tai patvirtino eksperimentiniai skaičiavimai, atlikti pasinaudojant visais 3 papildomų aviacinių degalų gabenimo skaičiavimo metodais.
3. Papildomai sunaudotų aviacinių degalų kiekis priklauso nuo skrydžio laiko, todėl papildomus aviacinius degalus labiau apsimoka gabenti greitesniu lėktuvu, šiuo atveju B757.
4. Šiuo atveju, apskaičiavus procentinio sunaudojimo, sąlyginės kainos koeficiento ir sąlyginių gabenimo išlaidų metodais, papildomus aviacinius degalus finansiškai apsimoka gabenti tik į du oro uostus – Maskvos ir Kijevo, nes kainos šiuose oro uostuose yra didenės nei papildomai atgabentų aviacinių degalų kainos.
5. Dar viename oro uoste – Stokholme perkamų aviacinių degalų kaina yra lygi lėktuvu B757 atsigabentų aviacinių degalų kainai. Tačiau esant lygioms kainoms papildomo kiekio gabenti neapsimoka aplinkosaugos aspektu, nes bus sudeginamas papildomas aviacinių degalų kiekis ir tokiu būdu didėja oro tarša.
6. Gauti sąlyginės kainos koeficientai nepriklauso nuo esamų aviacinių degalų kainų, todėl pasikeitus kainoms jie gali būti ir toliau sėkmingai naudojami atliekant oro linijų papildomo aviacinių degalų kiekio gabenimo skaičiavimus.
7. Atlikus eksperimentinius skaičiavimus pastebėta, kad priklausomybė tarp sąlyginės kainos koeficiento ir skrydžio atstumo yra tiesinė lėktuvams B737 ir B757.
8. Praktiškai visais atvejais lėktuvo B757 sąlyginės išlaidos ar pasiekiama finansinė nauda yra didesnės nei lėktuvo B737, taip yra dėl didesnių lėktuvo B757 aviacinių degalų sąnaudų.
9. Lėktuvo B757 sąlyginės papildomų aviacinių degalų gabenimo išlaidos yra mažesnės ir Stokholmo skrydyje, tačiau finansinė nauda tesudaro 1 JAV dolerį, o dėl papildomų aviacinių degalų gabenimo bus sudegintas papildomas aviacinių degalų kiekis, dėl ko bus išmetami papildomi teršalai į atmosferą.
10. Sumontavus lėktuvo antsparnius papildomi įgulos mokymai nėra būtini, o išlaidos lėktuvo techninei priežiūrai padidėja sąlyginai nedaug.
11. Apibendrinant atliktą lenktų antsparnių sumontavimo lėktuvui B737-300/500 tyrimą, galima teigti, kad tokia investicija vidutiniškai atsipirktų per 5,2 metus.
12. Apibendrinant atliktą lenktų antsparnių sumontavimo lėktuvui B757 tyrimą, galima teigti, kad tokia investicija vidutiniškai atsipirktų per 3,2 metus.

13. Degalų sąnaudų sumažėjimas yra didesnis, jei skrydžiai tuo lėktuvu vykdomi didesniu atstumu. Atitinkamai lėktuvo lenkti antsparniai atsiperka greičiau, jei lėktuvas vykdo skrydžius didesniu atstumu. Ši išvada galioja ir B737, ir B757 lėktuvams.
14. Aviacinių degalų sąnaudų mažinimas per skrydžių planavimą yra greitai įgyvendinamas, bet išlaidos jiems turėtų būti vertinamos individualiai kiekvienoje oro linijoje.
15. Apibendrinant apžvelgtus aviacinių degalų taupymo būdus vykdant skrydžius, galima teigti, kad jų įgyvendinimas nėra sudėtingas ir nereikalauja didelių investicijų.
16. Aviacinių degalų sąnaudų mažinimo būdai per lėktuvo techninę priežiūrą yra brangesni ir sudėtingiau įgyvendinami. Kiekviena oro linija turėtų individualiai įvertinti potencialiai gaunamą naudą.
Atlikus eksperimentinius tyrimus galima daryti išvadas:
1. Hipotezė. Net ir nedidelis procentinis aviacinių degalų sąnaudų sumažinimas yra ženklus Lietuvos oro linijoms finansine prasme – pasitvirtino.
2. Hipotezė. Esant ženkliems degalų kainų skirtumams tarp oro uostų, papildomą aviacinių degalų kiekį apsimoka gabenti populiariausiais Lietuvos oro linijų maršrutais – pasitvirtino;
3. Hipotezė. Sumontavus lenktus antsparnius ženkliai sumažėja aviacinių degalų sąnaudos, tai brangi, bet greitai atsiperkanti investicija – iš dalies pasitvirtino.
4. Hipotezė. Aviacinių degalų sąnaudų sumažinimas per skrydžių planavimą yra greitai ir nebrangiai įgyvendinamas – iš dalies pasitvirtino.
5. Hipotezė. Aviacinių degalų sąnaudų sumažinimas vykdant oro linijų skrydžius yra greitai ir nebrangiai įgyvendinamas – pasitvirtino.
6. Hipotezė. Aviacinių degalų sąnaudų sumažinimas per oro linijų lėktuvų techninę priežiūrą yra greitai ir nebrangiai įgyvendinamas – nepasitvirtino.
Pasiūlymai

Naftos ir jos produktų, įskaitant ir aviacinius degalus, kainoms vis augant Lietuvos oro linijos turi imtis aktyvių veiksmų ir sumažinti aviacinių degalų sąnaudas. Kad tai padaryti būtų lengviau, pateikiu tokius pasiūlymus: 
1. Pasinaudojant aprašyta metodika, sudaryti lentelę, kurioje matytųsi, kokioms minimalios aviacinių degalų kainoms esant užsienio oro uostuose apsimoka gabenti papildomus degalus iš išvykimo oro uosto bei naudotis tomis lentelėmis.

2. Esant galimybei rinktis, kokiu lėktuvu gabenti papildomą aviacinių degalų kiekį, pasirinkti greitesnį lėktuvą.
3. Susidaryti sąlyginės kainos koeficientų lenteles oro uostams, į kuriuos skraidoma, bei tipiniams oro linijos skrydžio atstumams. Pasinaudojant šiomis lentelėmis galima greitai įvertinti, ar apsimoka gabenti papildomą aviacinių degalų kiekį į vieną ar kitą oro uostą.
4. Įvertinti papildomų aviacinių degalų gabenimo galimybes savo vykdomų skrydžių maršrutuose, pasinaudojant aprašytais papildomų aviacinių degalų gabenimo naudos skaičiavimo trimis metodais.
5. Priklausomai nuo skrydžio atstumo, papildomus degalus gabenti esant 50–100 JAV dolerių finansinei naudai.
6. Nusprendus sumontuoti lenktus antsparnius savo lėktuvuose, bet neturint pakankamų finansinių išteklių, aprūpinti šia įranga visus lėktuvus, pirmiausiai modifikuoti lėktuvus, kurie bus naudojami vykdant tolimesnius skrydžius.
7. Naudojantis aprašytais aviacinių degalų sąnaudų mažinimo būdais nepamiršti individualiai įvertinti potencialių išlaidų.

10-ajai Lietuvos jaunųjų mokslininkų konferencijai pateiktas straipsnis

Aviacijos rinkos apžvalga ir oro linijų sąnaudų aviaciniams degalams mažinimas

Laimonas Montrimavičius

Vilniaus Gedimino technikos universiteto Transporto inžinerijos fakulteto Automobilių transporto katedros magistrantas
Aviacijos rinkos bendra apžvalga
Kaip visi žinome naftos, o tuo pačiu ir jos produktų kainos paskutiniais metais labai ženkliai padidėjo. Didėjant aviacinių degalų kainoms Lietuvos oro linijos, o taip pat ir visa aviacijos pramonė susiduria su problema – kaip sumažinti su aviaciniais degalais susijusias išlaidas. Aviacijos pramonės išlaidų aviaciniams degalams didėjimas parodytas 1 lentelėje. 

1 lentelė. Aviacinių Degalų kainų didėjimo įtaka aviacijos pramonės veiklos išlaidoms

	Metai
	Vidutinė naftos kaina, USD / bar
	Išlaidos degalams, mlrd USD
	Dalis visų aviacijos pramonės išlaidų, %

	2003
	28,8
	44
	14

	2004
	38,3
	61
	16

	2005
	54,5
	90
	22

	2006
	65,1
	111
	26

	2007
	73
	136
	29

	2008*
	129
	206
	38


* Prognozė

Iš 1 lentelės matome, kad lyginant 2003 – 2007 metus, išlaidos aviaciniams degalams padidėjo daugiau kaip 4,5 karto, o ateityje yra prognozuojamas tolimestis naftos bei jos produktų, įskaitant ir aviacinius degalus, brangimas.

2007 m. gruodžio 12 dienos Tarptautinės oro transporto asociacijos (IATA) ataskaitoje, 2008 metams yra prognozuojamas aviacijos pramonės finansinis smukimas. Bendras pelnas sumažės iki 5 milijardų JAV dolerių, palyginimui 2007 metais bendrai buvo uždirbta apie 5,6 milijardo JAV dolerių.

Didelės aviacinių degalų kainos (vidutinis visų 2007 metų vidurkis ~73 JAV dolerių už barelį) buvo padengtos dideliu skrydžių skaičiaus didėjimu (keleivių srautas išaugo 5,9 %) ir dar didesniu pajamų didėjimu sudariusiu 8,4 %. Tai pirmi metai nuo 2000 m., kai aviacijos pramonė yra pelninga. Lyginant su 2001 m. su aviaciniais degalais nesusijusios išlaidos sumažėjo 16 %, darbo jėgos produktyvumas padidėjo 64 %, o išlaidos susijusios su pardavimais ir rinkodara sumažėjo 25 %. Visgi bendras aviacijos pramonės pelningumas tesudaro 1,1 %. 

Išlaidos aviaciniams degalams vis didėja. Planuojama, kad bendrai per 2008 metus degalams bus išleista apytiksliai 2066 milijardai JAV dolerių (prognozuojant, kad vidutinė naftos kaina bus apytiksliai 129 JAV doleriai už barelį). Lyginant su 2007 metais tai net 70 milijardų JAV dolerių daugiau, tad išlaidos degalams sudarys apie 38 % visų aviacijos pramonės išlaidų.

Dėl taip ženkliai brangusių degalų, daugelis oro linijų, nespėjusių tinkamai sureaguoti patyrė didelius nuostolius arba net buvo priverstos stabdyti savo veiklą. Vertėtų paminėti JAV atvejį, kai 2008 metų pradžioje bankrutavo oro linijos „ATA“, „Aloha“, „Skybus“ ir tai sudarė 1 % visos didžiulės JAV aviacijos pramonės, be to bankrutavusios oro linijos nebuvo naujokės „Aloha“ veikė 61 metus, o „ATA“ – 38 metus. Kitos oro linojos sugebėjo optimizuoti veiklą bei susimažinti išlaidas.

Sąnaudų aviaciniams degalams didėjimas yra pagrindinė priežastis atsirasti vadinamoms „pigių skrydžių“ oro linijoms, kurios taip stengiasi sumažinti savo veiklos išlaidas. Šios oro linijos atsisako daugelio įprastoms oro linijoms būdingų funkcijų ir viską daro mažiausiais kaštais:

· Bilietus parduoda internetu arba telefonu, atsisakant bilietų pardavimo atstovybių ar bendradarbiavimo su kelionių agentūromis;

· Keleivius skraidina į nuošalesnius oro uostus, kuriuose yra mažesni oro uostų infrastruktūros mokesčiai;

· Apmokestina visas papildomas paslaugas (bagažo vežimą, maistą keleiviams skrydžio metu ir t.t.);

· Atsisako dalies atžeminių paslaugų, pvz. lėktuvo saloną išvalo bei šiukšles išneša pačios skrydžio palydovės;

· Bei kiti.

Tokios oro linijos (pvz. „Ryanair“, „Easy Jet“ ir kitos) sugeba pasiūlyti keleiviams mažiausias kainas ir net ir sumažinusios keleivių aptarnavimo lygį iki maršrutinio mikroautobuso lygio, jos vistiek turi didelę paklausą ir per keleivių srautą susikuria nemažą pelną. Net kai kurios didžiosios įprastos oro linijos atidaro dukterines oro linijas.
Įprastos oro linijos taip pat stengiasi sumažinti savo veiklos išlaidas ar gauti papildomų pajamų. Dažniausiai tai daroma per keleivių registruoto bagažo apmokestinimą. Tai yra naudinga dėl 2 pagrindinių dalykų:

3. Surenkamos papildomos pajamos;

4. Keleiviui, dėl bagažo apmokestinimo, atsisakius registruoto bagažo automatiškai sumažėja lėktuvo gabenamas svoris, dėl to sumažėja ir degalų sunaudojimas.

Kitas reiškinys plintantis aviacijoje šiuo sunkiu metu yra oro linijų susijungimai. Keli tokie sėkmingi atvejai būtų „Swiss“ – „Lufthansa“ ir „KLM“ – „Air France“ susijungimai. Susijungus oro linijoms, nepaisanto to, kad sumažėja konkurencija kai kuriuose skrydžių maršrutuose, dar atsiranda galimybė optimizuoti:

· Skrydžių maršrutus;

· Lėktuvų parką;

· Bilietų pardavimo atstovybių skaičių;

· Darbuotojų skaičių.

Šiuo metu vis plačiau apie tai kalba ir daugiau oro linijų: vis labiau į skolas klimpstanti „Alitalia“ derasi su „Air France/KLM“ grupe, apie susijungimą taip pat paskelbė ir dvi didžiulės JAV oro linijos „Delta“ ir „Northwest“, nuo jų stengiasi neatsilikti ir apie jungimosi planus svarsto dar dvi JAV oro linijos „US Airways“ ir „United“.

Situacija Lietuvos aviacijos rinkoje
Lietuvos oro linijos veikia tarptautinėje aviacijos rinkoje ir nedaug kuo skiriasi nuo kitų valstybių oro linijų, nes tiek Lietuvos (pvz. „flyLAL – Lithuanian Airlines“) tiek užsienio (pvz. „Airbaltic“) oro linijos, liberalizavus aviacijos rinką Europos Sąjungoje, gali būti registruotos ir vykdyti skrydžius iš/į bet kurio/į Europos oro uosto/ą. Tad apibendrinant skirtumas tik tas, kad jos turi savo centrines veiklos būstines Lietuvos Respublikoje. 

Lietuvos aviacijos pramonė, nepaisant kasmet ženkliai brangstančios naftos ir jos produktų, kasmet plečiasi ir skrydžių skaičius didėja. Pakilusių ir nusileidusių visuose Lietuvos Respublikos oro uostuose lėktuvų skaičių galima pamatyti 1 paveiksle.

1 pav. Skrydžių skaičiaus didėjimas Lietuvoje 2000 – 2007 metais

Tačiau vien skrydžių skaičius neparodo aviacijos rinkos plėtros, iš 2 paveikslo matome, kad labai svarbu yra įvertinti keliaujančių oro transportu keleivių skaičių, nes kaip matome iš šių dviejų paveikslėlių keleivių skaičius didėja greičiau nei skrydžių skaičius. Toks skirtingas šių skaičių didėjimas sudarė dėl 2 pagrindinių priežasčių:

1. Lėktuvo tipo įtaka. Pvz. SAAB 2000 tipo lėktuvas gali gabenti iki 50 keleivių, o didesnis Boeing 737 tipo lėktuvas jau gali gabenti ir iki 150 keleivių;

2. Lėktuvo krėslų užimtumo, t.y. kiekvienu skrydžiu gabenamų keleivių skaičius gali skirtis.

Išvada: keleivių skaičius didėja greičiau nei skrydžių skaičius, nes skraido vis didesni ir pilnesni lėktuvai.

2 pav. Keleivių, keliaujančių oro transportu, skaičiaus didėjimas Lietuvoje 2000 – 2007 m.

Nors šiuo metu matomas keleivių, keliaujančių oro transportu Lietuvoje, skaičiaus didėjimas ir tai yra išties palankus metas plėtrai. Tačiau svarbu nepamiršti, kad aviacinių degalų kainos visame pasaulyje yra labai panašios ir visos oro linijos turi tą pačią problemą, kad net apytiksliai 33 % visų sąnaudų tenka aviaciniams degalams.  

Sąnaudų aviaciniams degalams mažinimo tikslingumas
Paskutiniais metais degalų kaina tik didėjo, kainų didėjimo kreivę matome  3 paveiksle.

3 pav. Aviacinių degalų kainų didėjimas pasaulinėje rinkoje 2004 – 2008 metais

Jei pavyktų sutaupyti nors 1 % reaktyvinių degalų vienam lėktuvui, priklausomai nuo lėktuvo tipo gaunamą finansinę naudą galime pamatyti  2 lentelėje.

2 lentelė. Per metus sutaupomi degalai ir piniginė išraiška priklausomai nuo lėktuvo tipo

	Lėktuvo tipas
	Apytiksliai sutaupoma degalų, tonomis per metus vienam lėktuvui*
	Apytisliai sutaupoma JAV dolerių per metus vienam lėktuvui**

	Boeing 777
	240
	216000

	Boeing 767
	105
	94500

	Boeing 757
	90
	81000

	Boeing 747
	355
	319500

	Boeing 737
	60
	54000

	Boeing 727
	105
	94500


*
Priimant tipinius lėktuvų panaudojimo tempus;

**
Priklauso nuo esamų aviacinių degalų kainų.
Galimybių mažinti oro linijų aviacinių degalų sąnaudas apžvalga

Dispečerinės ir gamybinio skyriaus įtaka mažinant aviacinių degalų sąnaudas yra įmanoma per:

· Lėktuvo leidimosi svorio sumažinimą (3 lentelė);

· Tinkamo atsarginio oro uosto parinkimą;

· Optimalaus skrydžio greičio parinkimą;

· Optimalaus maršruto parinkimą;

· Optimalaus gabenamo papildomo degalų kiekio parinkimą.

3 lentelė. Aviacinių degalų sanaudų sumažėjimas pagal lėktuvo tipą, sumažinus nusileidimo svorį 500 kg.
	Lėktuvo tipas
	B 727
	B 737
	B 747
	B 757
	B 767
	B 777

	Sąnaudų sumažėjimas, %
	1,0
	0,7
	0,2
	0,55
	0,3
	0,2


Lėktuvo įgulos tinkamų veiksmų kiekvienoje reiso fazėje įtaka taip pat padėtų sumažinti degalų sąnaudas:

· Vėlesnis lėktuvo variklių paleidimas;

· Optimalios variklių galios parinkimas lėtuvo riedėjimo metu;

· Optimalaus kilimo kampo ir galios parinkimas;

· Tinkamų skrydžio parametrų parinkimas skrendant;

· Optimalaus nusileidimo kampo parinkimas.

Lėktuvo techninė priežiūra taip pat gali įtakoti sunaudojamų degalų kiekį. Išskiriamos 3 pagrindinės lėktuvų techninės priežiūros dalys:

· Lėktuvo karkaso priežiūra;
· Variklių priežiūra;

· Kitų lėktuvo sistemų priežiūra.

Išvados
Analizuojant dabartinę situaciją aviacijos rinkoje matomos puikios perspektyvos oro linijų plėtrai, tačiau reikia nepamiršti, kad pastaraisiais metais išlaidos aviaciniams degalams išaugo daugiau nei 4,5 kartais, o ateityje prognozuojamas tolimesnis aviacinių degalų kainų didėjimas.
Norint sėkmingai veikti aviacijos rinkoje bei plėsti savo veiklą, oro linijoms yra labai svarbu išspręsti problemą kaip optimizuoti veiklą sumažinant veiklos sąnaudas. 
Atlikus tiriamąjį darbą galime teigti, kad degalų sąnaudų mažinimas yra kompleksinis procesas susidedantis iš labai daug įvairių aspektų ir reikalaujantis itin glaudaus visų kompanijos darbuotojų bei skyrių bendradarbiabimo. Didelis ir ženklus degalų sąnaudų sumažinimas yra sąlygotas daugybės mažesnių ir iš pirmo žvilgsnio mažiau svarbių aviacinių degalų sąnaudų mažinimo veiksmų ir veiklos krypčių.
Literatūros sąrašas
1. Bagdonas V. Kainodara ir kontraktai.- Vilnius. 2002

2. Rastenis J. Kainodara.- Kaunas. Technologija. 2000. 

3. www.mnpn.lt.

4. www.iata.org.

5. www.icao.com.
6. www.boeing.com.
7. www.bpriskmanager.com.
8. www.stat.gov.lt
Review of aviation industry and reduction of airline jet fuel  expenditures
Summary

The analysis of the current situation in the aviation industry shows positive perspectives for further aviation development, but it is important not to forget that the expenditures concerned with jet fuel have risen by more than 4,5 times in the past few years.
In order to operate and expand, it is very important for airlines to optimize their activities by minimising activity costs.

After a research we can claim that the reduction of jet fuel expenditures is a complex process, comprising of many different aspects, which requires close cooperation of all company employees and divisions. A significant fuel saving can be reached via small, as it looks from the first sight, actions and policies.

